Ɛzɛdɔso 21 | Yintanɛte Zo Baebolo | Ewiade Fofolɛ Ngilebɛbo\nBɛmaanle Yizilayɛma mɛla (1-36)\nWɔ Hibulu ngɛkɛlɛ nwo (2-11)\nWɔ bɛ gɔnwo mɔɔ bɛkɛboda ye la anwo (12-27)\nWɔ nane nwo (28-36)\n21 “Mɛla ɛhye mɔ a ɛbava wɔamaa bɛ a:+ 2 “Saa ɛtɔ Hibulunli akɛlɛ a,+ ɔbazonle wɔ ɛvolɛ nsia, noko ɛvolɛ nsuu ne azo, ɔwɔ kɛ ɔnyia fanwodi ɔkɔ mɔɔ ɔndua ɛhwee a.+ 3 Saa ɔ ngomekye a ɔrale a, ɔ ngomekye a ɔbahɔ a. Saa ɔgya raalɛ a, ɛnee ɔ ye nee ye bahɔ. 4 Saa ɔ menle gya raalɛ maa ye na ɔ nee ye wo mralɛ mrenyia nee mraalɛ a, ɔ ye nee ɔ mra ne mɔ bayɛ ɔ menle ne ɛdeɛ, na ɔ ngomekye yeahɔ.+ 5 Noko saa akɛlɛ ne ka tinli zo kɛ, ‘Mekulo me menle, me ye nee me mra; memkpondɛ kɛ mekɔ’ a,+ 6 ɔwɔ kɛ ɔ menle ne fa ye kɔ nɔhalɛ Nyamenle ne anyunlu. Akee ɔbava ye yeahɔgyinla anlenkɛ ne anzɛɛ felɛmo ne anwo, na ɔ menle ne ava bulalɛ* afiti ɔ nzo, na yeayɛ ye akɛlɛ wɔ ye ngoane mekɛ kɔsɔɔti anu. 7 “Saa nrenyia tɔne ɔ ra raalɛ kɛ akɛlɛ a, ɔnrɛnyia fanwodi kɛ akɛlɛ nrenyia la. 8 Saa ɔ menle ne anye anlie ɔ nwo na yeanva ye yeanyɛ ye nwewe* na ɔkpondɛ kɛ awie gyɛne tɔ* ye a, ɔnlɛ adenle kɛ ɔtɔne ye ɔmaa ɛyɛvolɛ, ɔluakɛ yeanli nɔhalɛ yeammaa ye. 9 Saa ɔfa ye ɔmaa ɔ ra nrenyia a, ɔwɔ kɛ ɔyɛ ye kɛ ɔ ra raalɛ la. 10 Saa ɔgya raalɛ fofolɛ a, ɔnle kɛ ɔte ɔ ye ne mɔɔ limoa la aleɛ, ye ndanlɛ nee mɔɔ fɛta ye wɔ agyalɛ nu+ la azo. 11 Saa ɔnrɛyɛ ninyɛne nsa ɛhye mɔ ɔnrɛmaa ye a, ɛnee ɔwɔ kɛ ɔmaa raalɛ ne kɔ mɔɔ ɔndua ɛhwee a. 12 “Awie biala mɔɔ kɛbɔ sonla kɛhu ye la, ɔwɔ kɛ bɛku ye.+ 13 Noko saa tɛ ɔ nye fuu na nɔhalɛ Nyamenle ne maa nwolɛ adenle a, mebahile wɔ ɛleka mɔɔ ɔbanriandi yeahɔ la.+ 14 Saa awie fa ɔ gɔnwo anwo ɛya kpole na ɔ nye fuu ɔku ye a,+ saa ɔwɔ me afɔlemokyea ne anwo bɔbɔ a, ɔwɔ kɛ bɛye ye bɛku ye.+ 15 Awie mɔɔ kɛbɔ ye papa anzɛɛ ye mame la, bɛhu ye.+ 16 “Saa awie kye sonla sie+ na ɔtɔne ye anzɛɛ bɛnwu kɛ ɔvea ye ɛkɛ a,+ bɛhu ye.+ 17 “Awie biala mɔɔ kɛha munzule edwɛkɛ kɛtia* ye papa anzɛɛ ye mame la, bɛhu ye.+ 18 “Saa mrenyia di butule na ko fa bolɛ anzɛɛ ɔ sa* bɔ ɔ gɔnwo na yeanwu, emomu ɔka ye ɔto ɛkpa zo a, mɔɔ ɔwɔ kɛ bɛyɛ la ɛne: 19 Saa ɔkola ɔdwazo na ɔfa kpɔma ɔfinde alienwo a, ɔnle kɛ bɛtwe ahenle mɔɔ bodale ye la anzo. Ɔbadua mekɛ mɔɔ ahenle mɔɔ ɛboda la angola anva anyɛ gyima la ala anwo kakɛ kɔkpula kɛ ɔbade kpɔkɛ bɔkɔɔ. 20 “Saa awie fa baka bɔ ye akɛlɛ nrenyia anzɛɛ ye akɛlɛ bɛlɛra na ɔwu ɔ sa nu a, ɔwɔ kɛ bɛtwe ɔ nzo.+ 21 Noko saa ɔtɛnla ngoane nu kenle ko anzɛɛ kenle nwiɔ a, ɔnle kɛ bɛtwe ɔ nzo ɔluakɛ ɔle awie mɔɔ ɔ menle ɛva ezukoa ɛdɔ ye a. 22 “Saa mrenyia ɛlɛko na bɛkɔsi nrenzɛvolɛ mɔɔ ye mekɛ ɛtɛdwule la na ɔwo*+ na esiane bie anzi* a, ɔwɔ kɛ ahenle mɔɔ zile ye la tua kakɛ mɔɔ raalɛ ne ahu ne kɛbɔ ye la; na ɔwɔ kɛ ɔtua mɔɔ ndɛnebuavolɛma ne kɛlie kɛdo nu la.+ 23 Noko saa esiane bie si a, ɛnee bɛva ngoane bɛzie ngoane bo zo,*+ 24 ɛnyelɛ ɛzie ɛnyelɛ bo zo, egyele ɛzie egyele bo zo, ɛsalɛ ɛzie ɛsalɛ bo zo, egyakɛ ɛzie egyakɛ bo zo,+ 25 ɛyelalɛ ɛzie ɛyelalɛ bo zo, ɛbodalɛ ɛzie ɛbodalɛ bo zo, kɛlɛ ɛzie kɛlɛ bo zo. 26 “Saa awie bɔ ye akɛlɛ nrenyia anzɛɛ ye akɛlɛ bɛlɛra anye zo maa ɔ nye bɔ a, ɔwɔ kɛ ɔmaa akɛlɛ ne nyia fanwodi ɔlua ɔ nye ne ati.+ 27 Saa ɔbɔ ye akɛlɛ nrenyia anzɛɛ ye akɛlɛ bɛlɛra ɔmaa ɔ gye tu a, ɔwɔ kɛ ɔmaa akɛlɛ ne nyia fanwodi ɔlua ɔ gye ne ati. 28 “Saa ɛnlankɛ bie si nrenyia anzɛɛ raalɛ na ɔwu a, ɔwɔ kɛ bɛsi ye awolɛ bɛku ye,+ ɔnle kɛ bɛdi ye nane; noko ɔnle kɛ bɛtwe ɛnlankɛ ne amenle ne anzo. 29 Noko saa ɛnlankɛ bie ta si menli na bɛbɔ ɔ menle kɔkɔ noko yeangye ye yeanzie na ɔku nrenyia anzɛɛ raalɛ a, ɔwɔ kɛ bɛsi ye awolɛ bɛku ye na bɛku ɔ menle ne ɔdaye. 30 Saa bɛka kɛ ɔdua ɛkpɔnedeɛ bie a, ɔwɔ kɛ ɔtua kakɛ biala mɔɔ bɛkɛbɔ ye la ɔfa ɔdie ye ngoane.* 31 Saa ɔku kakula nrenyia anzɛɛ kakula raalɛ a, ɔwɔ kɛ bɛgyinla mɛla ɛhye azo bɛ nee ɛnlankɛ menle ne di. 32 Saa ɛnlankɛ ne si akɛlɛ nrenyia anzɛɛ akɛlɛ bɛlɛra a, ɔwɔ kɛ ɔtua hyikɛle* 30 ɔmaa akɛlɛ ne amenle na bɛsi ɛnlankɛ ne awolɛ bɛku ye. 33 “Saa awie buke kuma bie azo anzɛɛ ɔtu kuma na yeandua ye na ɛnlankɛ anzɛɛ asoaso tɔ nu a, 34 ɔwɔ kɛ ahenle mɔɔ vunle kuma ne la tua nwolɛ kakɛ.+ Ɔwɔ kɛ ɔtua kakɛ ne ɔmaa ɔ menle na ɔfa nane ne mɔɔ ɛwu la. 35 Saa awie ɛnlankɛ si ɔ gɔnwo ɛnlankɛ maa ɔwu a, ɔwɔ kɛ bɛtɔne ɛnlankɛ ne mɔɔ ɛtɛwule la na bɛkyɛ ezukoa ne; eza ɔwɔ kɛ bɛkyɛ nane ne mɔɔ ɛwu la anu. 36 Noko saa bɛnwu kɛ ɛnlankɛ ne ta si awie mɔ nlankɛ na ɔ menle angye ye anzie a, ɔwɔ kɛ ɔfa ɛnlankɛ ɔsie ɛnlankɛ bo zo, na ɔfa ɛnlankɛ ne mɔɔ ɛwu la.\n^ Ɔle debie mɔɔ bɛfa bɛfiti tokule.\n^ Hibulu aneɛ nu, “awie gyɛne kpɔne.”\n^ Anzɛɛ “kɛdendɛ kɛtia.”\n^ Anzɛɛ ɔkola ɔkile, “bulalɛ.”\n^ Hibulu aneɛ nu, “na ɔ mra ne mɔ finde.”\n^ Anzɛɛ “na yeamboda kpole.”\n^ Anzɛɛ “bɛva ɛkɛla bɛzie ɛkɛla bo zo.”


Ɛzɛdɔso 5 | Yintanɛte Zo Baebolo | Ewiade Fofolɛ Ngilebɛbo\nMosisi nee Aalɔn hɔle Falo anyunlu (1-5)\nBɛhilele bɛ nyane kpole (6-18)\nYizilayɛma bɔle Mosisi nee Aalɔn somolɛ (19-23)\n5 Nzinlii, Mosisi nee Aalɔn hɔle Falo ɛkɛ na bɛzele ye kɛ: “Edwɛkɛ mɔɔ Gyihova, Yizilayɛ Nyamenle ne ɛha la ɛne, ‘Maa me menli ne ɛhɔ amaa bɛali ɛvoyia bɛamaa me wɔ fienemgbole ne anu.’” 2 Noko Falo hanle kɛ: “Gyihova a le nwane+ mɔɔ ɔwɔ kɛ metie ye na memaa Yizilayɛma kɔ a?+ Menze Gyihova biala, yɛɛ bieko, menrɛmaa Yizilayɛma ɛnrɛhɔ.”+ 3 Noko bɛhanle kɛ: “Hibuluma Nyamenle ne nee yɛ ɛdendɛ. Yɛsɛlɛ wɔ, maa yɛdu kenle nsa adenle yɛhɔ fienemgbole ne anu na yɛhɔbɔ afɔle yɛmaa Gyihova yɛ Nyamenle ne;+ tɛ ye zɔhane a, ɔbava ewule anzɛɛ dadeɛ yeara yɛ nwo zo.” 4 Yigyibiti belemgbunli ne buale bɛ kɛ: “Mosisi nee Aalɔn, duzu ati a bɛmaa menli ne agyakyi bɛ gyima ne ahɔ ɛ? Bɛzia bɛhɔdoa bɛ gyima ne* azo!”+ 5 Falo doale zolɛ kɛ: “Nea kɛzi menli ne anwo zonle wɔ azɛlɛ ne azo a, na bɛkulo kɛ bɛgyakyi bɛ gyima ne ɛyɛlɛ.” 6 Kenle ko zɔhane ala, Falo hanle hilele gyima mgbanyima ne mɔ nee Yizilayɛma mɔɔ le gyima zo neavolɛma la kɛ: 7 “Bɛmmamaa menli ne ndile bieko kɛ bɛva bɛpɛ belekese.+ Bɛmaa bɛdabɛ mumua ne bɛhɔkpondɛ bie. 8 Noko ɔwɔ kɛ bɛmaa bɛpɛ belekese dodo mɔɔ bɛpɛ ye dɛba la. Bɛmmate zolɛ bɛmaa bɛ, ɔluakɛ bɛle mgbovonle. Ɛhye ati a bɛlɛsu kɛ, ‘Yɛkpondɛ kɛ yɛkɔ, yɛkpondɛ kɛ yɛkɔbɔ afɔle yɛmaa yɛ Nyamenle ne’ la! 9 Bɛmaa bɛyɛ gyima ɛsesebɛ kpalɛ, na bɛmmamaa bɛnyia alagye fee amaa bɛandie adalɛ edwɛkɛ.” 10 Yemɔti gyima mgbanyima ne mɔ nee Yizilayɛma mɔɔ le gyima zo neavolɛma+ la vindele hɔle na bɛhɔhanle bɛhilele menli ne kɛ: “Edwɛkɛ mɔɔ Falo ɛha la ɛne, ‘Menrɛmaa bɛ ndile bieko. 11 Bɛdabɛ mumua ne bɛhɔkpondɛ ndile ne bie wɔ ɛleka biala mɔɔ bɛkɛnyia bie la, noko bɛnrɛde bɛ gyima ne azo fee.’” 12 Yemɔti menli ne dele kpondenle Yigyibiti azɛlɛ ne azo amuala kɛ bɛkakpondɛ ndile bo zo.* 13 Na gyima mgbanyima ne mɔ hanle tinlinle zolɛ kɛ: “Ɔwɔ kɛ bɛ nuhua ko biala wie ye gyima mɔɔ ɔwɔ kɛ ɔyɛ ye kenle ko biala la, kɛ mɔɔ ɛnee ɔde wɔ mekɛ mɔɔ bɛmaa bɛ ndile la.” 14 Eza bɛbole Yizilayɛma mɔɔ le gyima zo neavolɛma mɔɔ Falo gyima mgbanyima ne mɔ kpale bɛ kɛ bɛnlea bɛ nwo zo la.+ Bɛbizale bɛ kɛ: “Duzu ati a bɛangola bɛampɛ belekese dodo mɔɔ bɛpɛ ye dɛba la ɛ? Anoma bɛanwie, ɛnɛ noko zɔhane ala.” 15 Yemɔti Yizilayɛma mɔɔ le gyima zo neavolɛma ne hɔhanle nwolɛ edwɛkɛ hilele Falo kɛ: “Duzu ati a ɛ nee wɔ sonvolɛma ɛlɛdi ye zɛhae ɛ? 16 Bɛmmaa wɔ sonvolɛma ndile, noko bɛlɛka kɛ, ‘Bɛpɛ belekese!’ Bɛbo wɔ sonvolɛma, noko nvonleɛ ne vi ɛdawɔ wɔ menli ne.” 17 Noko ɔhanle kɛ: “Bɛle mgbovonle, bɛle mgbovonle!+ Ɛhye ati a bɛlɛka kɛ, ‘Yɛkpondɛ kɛ yɛkɔ, yɛkpondɛ kɛ yɛkɔbɔ afɔle yɛmaa Gyihova la!’+ 18 Yemɔti bɛhɔ, bɛhɔdoa bɛ gyima zo! Bɛnrɛmaa bɛ ndile biala, noko ɔwɔ kɛ bɛpɛ belekese dodo mɔɔ ɔwɔ kɛ bɛpɛ la.” 19 Ɔlua mɛla ne mɔɔ se: “Bɛmmate belekese dodo mɔɔ bɛpɛ ye alehyenlɛ biala la azo fee” la ati, Yizilayɛma mɔɔ le gyima zo neavolɛma la nwunle kɛ edwɛkɛ ɛdo bɛ. 20 Nzinlii mɔɔ bɛvi Falo anyunlu ɛkɛ bɛhɔle la, bɛhɔyiale Mosisi nee Aalɔn mɔɔ ɛnee gyi ɛkɛ ɛlɛkendɛ bɛ la. 21 Ɛkɛ ne ala bɛzele bɛ kɛ: “Gyihova ɛnlea bɛ na ɔbua bɛ ndɛne, ɔluakɛ bɛmaa Falo nee ye sonvolɛma ne mɔ ɛkpɔ yɛ* na bɛva konle dadeɛ bɛwula bɛ sa nu kɛ bɛhu yɛ.”+ 22 Akee Mosisi hakyile ɔ nye wɔ Gyihova anwo na ɔhanle kɛ: “Gyihova, duzu ati a wɔmaa ngyegyelɛ ɛra menli ɛhye mɔ anwo zo ɛ? Duzu ati a ɛzoanle me a? 23 Ɔvi mekɛ mɔɔ mengɔle Falo anyunlu me nee ye hɔdendɛle wɔ wɔ duma nu la,+ ɔ nee menli ne ɛtɛdile ye boɛ fee,+ yɛɛ ɛtɛdiele wɔ menli ne.”+\n^ Anzɛɛ “bɛ adesoa ne.”\n^ Ɛhye le hwitii nee baale mɔɔ bɛpɛ bɛwie la mbaka ne mɔ.\n^ Anzɛɛ “bɛmaa yɛ nwo ɛbɔ wɔ Falo nee ye sonvolɛma ne abonyi nu.”


Kɛzi Mebali Me Nvonleɛ Nwo Gyima Wɔ Me Ɛbɛlabɔlɛ Nu Ɛ?\nSaa ɛdie wɔ nvonleɛ ɛto nu a, ɔbamaa bɛahola bɛava bɛ nwo bɛado ɛ nwo zo.\nSuzu tɛnlabelɛ ɛhye anwo: Wɔ mekɛ mɔɔ Tim nee ɔ gɔnwo mɔ ɛlɛdi nwɔhoa la ɔbɔle bɔlo ne ɔmaanle ɔhɔbɔle awie mɔɔ de bikye bɛ la kale neanleɛ ne anu.\nSaa ɛdawɔ a ɛle Tim a, anrɛɛ boni a ɛbayɛ a?\nƐBAHOLA WƆAYƐ NINYƐNE NSA:\n2. Bɔ awie gyɛne somolɛ.\n3. Ka mɔɔ ɛzi la kile ɔ menle, na tua nwolɛ kakɛ ne.\nBie a ɔbayɛ wɔ ndɛ kɛ ɛkpa 1 ne. Noko debie kpalɛ bie ati a dahuu ɔwɔ kɛ ɛdie wɔ nvonleɛ ɛto nu a—saa ɔle kale neanleɛ mɔɔ wɔbɔ ye anzɛɛ debie gyɛne a.\nNINYƐNE NSA MƆƆ ƆTI ƆWƆ KƐ ƐKA NƆHALƐ LA\nƆle debie kpalɛ mɔɔ ɔwɔ kɛ ɛyɛ a.\nBaebolo ne ka kɛ: “Yɛkpondɛ kɛ dahuu yɛyɛ mɔɔ le kpalɛ la” anzɛɛ yɛdi nɔhalɛ.—Hibuluma 13:18.\nMenli ta fa bɛdabɛ mɔɔ bɛdie bɛ nvonleɛ bɛtu nu la ɛtane kyɛ bɛ.\nBaebolo ne ka kɛ: “Sonla mɔɔ fea ye mɛladonlɛ zo la ɛnrɛkpazi, na sonla mɔɔ ka ye ɛtane na ɔgyakyi ye ɛyɛlɛ la, bɛse ye anwunvɔne.”—Mrɛlɛbulɛ 28:13.\nMɔɔ hyia kpalɛ la, Nyamenle anye die nwo.\nBaebolo ne se: “[Gyihova] kyi sonla mɔɔ ɛnli boɛ la, na ɔmaa mɔɔ di boɛ la nwu ye ngyehyɛlɛ ne.”—Mrɛlɛbulɛ 3:32.\nBɛhyele Karina mɔɔ ɛnyia ɛvolɛ 20 la kɛ ye kale ne ɛlɛnriandi somaa. Yeanga yeangile ye papa noko nzinlii ɔnwunle ye. Karina ka kɛ, “Wɔ ɛvolɛ ko anzi, me papa nwunle kɛlata ne mɔɔ kile kɛ bɛhyele me la. Ɛhye vale me hɔle ngyegyelɛ nu!”\nƐzukoalɛdeɛ boni a wɔ nu a? Karina ka kɛ: “Saa yɛfa nvonleɛ bie yɛsie a, ɔmaa ninyɛne sɛkye bɔkɔɔ. Kɛ ɔde biala la yɛbanyia nwolɛ ahatualɛ!”\nKƐZI ƐBAZUKOA DEBIE WƆAVI NU LA\nBaebolo ne se: “Yɛ muala yɛfo wɔ ninyɛne dɔɔnwo anu.” (Gyemise 3:2) Yɛɛ kɛ mɔɔ yɛnwu ye la, saa yɛfo na yɛdie yɛto nu ndɛndɛ a, ɔkile kɛ yɛbɛlɛ yɛ nwo aze yɛɛ yɛ adwenle ɛdi.\nBieko, mɔɔ ɔwɔ kɛ ɛyɛ la a le kɛ ɛbazukoa debie wɔavi nu. Kakula bɛlɛra Vera ka kɛ: “Menwu nvonleɛ biala kɛ ɔle anwubielɛ mɔɔ mekola mesukoa debie mefi nu na ɔboa me ɔmaa medi tɛnlabelɛ ne anwo gyima kpalɛ mekɛ fofolɛ a.” Yɛnlea kɛzi ɛbahola wɔayɛ zɔ la.\nƐliele wɔ papa basekɛ na ɛzɛkyele ye. Duzu a ɛbayɛ a?\nMmaka ɛhwee na fa ye kɛ wɔ papa annwu ye.\nKa mɔɔ zile la pɛpɛɛpɛ kile wɔ papa.\nKa mɔɔ zile la kile wɔ papa na bɔ awie somolɛ.\nWɔambɔ mɔdenle wɔ sɔnea nu ɔluakɛ wɔanzukoa. Duzu a ɛbayɛ a?\nFa ɛzonle ne to sɔnea ne azo.\nDie to nu kɛ ɛdawɔ a wɔambɔ mɔdenle a.\nKa kɛ kilehilevolɛ ne ɛngulo wɔ edwɛkɛ.\nƐfa wɔ adwenle ɛsie nvonleɛ mɔɔ wɔyɛ ye dɛba la azo a, ɔle kɛ ɛlɛka kale na ɛlɛnea driving mirror ne anu la\nSia nea tɛnlabelɛ ne bieko, na fa ye kɛ ɛdawɔ a ɛle (1) wɔ papa (2) wɔ kilehilevolɛ ne a. Saa ɛdie wɔ nvonleɛ ɛto nu a, adwenle boni a wɔ papa nee wɔ kilehilevolɛ ne banyia ye wɔ ɛ nwo a? Na saa ɛkeda zo a, adwenle boni a bɛbanyia ye wɔ ɛ nwo a?\nKakye nvonleɛ mɔɔ ɛyɛle ye ɛkenle ɛvolɛ ne la na bua kpuya ɛhye mɔ.\nNvonleɛ boni a ɛyɛle a? Kɛzi ɛlile nwolɛ gyima ɛ?\nMembɔle awie gyɛne somolɛ.\nMenliele mendole nu ndɛndɛ.\nKɛzi ɛdele nganeɛ wɔ mekɛ mɔɔ wɔanlie wɔando nu la ɛ?\nMeyɛ deɛ—bɛanwu me nzi!\nMedo mɛla—anrɛɛ ɔwɔ kɛ meka nɔhalɛ.\nKɛzi anrɛɛ ɛbahola wɔali tɛnlabelɛ ne anwo gyima kpalɛ ɛ?\nBoni a ɛzukoale ɛvile wɔ nvonleɛ ne anu a?\nDuzu ati a ɔyɛ se ɔmaa menli bie mɔ kɛ bɛbalie bɛ nvonleɛ bɛado nu ɛ?\nSaa dahuu biala ɛbɔ mɔdenle kɛ ɛkeda wɔ nvonleɛ zo a, kɛzi menli babu wɔ ɛ? Na saa ɛdie ɛto nu a kɛzi bɛbabu wɔ ɛ?—Luku 16:10.\nWɔ ɛvolɛ ko mɔɔ la yɛ nyunlu la anu, bodane boni a wɔva wɔzie ɛ nye zo kɛ ɛbava wɔali wɔ nvonleɛ nwo gyima a?


Gyɛnɛsese 48 | Yintanɛte Zo Baebolo | Ewiade Fofolɛ Ngilebɛbo\nGyekɔbo yilale Dwosefi amra nwiɔ ne (1-12)\nYifelaem nyianle nyilalɛ kpole (13-22)\n48 Ɛhye anzi bɛhanle bɛhilele Dwosefi kɛ: “Nea, wɔ papa ɛnla boɛ.” Na Dwosefi vale ɔ mra mrenyia nwiɔ ne, Manasɛ nee Yifelaem na ɔhɔle ɛkɛ.+ 2 Akee bɛhanle bɛhilele Gyekɔbo kɛ: “Ɛ ra Dwosefi ɛra ɛ nwo ɛke.” Ɔti Yizilayɛ bɔle mɔdenle dwazole dɛnlanle ye ɛkpa ne azo. 3 Na Gyekɔbo zele Dwosefi kɛ: “Nyamenle Tumivolɛ Bedevinli ne yele ɔ nwo hilele me wɔ Lɛɛze mɔɔ wɔ Keena azɛlɛ zo la na ɔyilale me.+ 4 Na ɔzele me kɛ, ‘Mebamaa ɛ bo zo amra anwo azo na meamaa wɔayɛ menli* ekpunli ekpunli dɔɔnwo,+ na mebava azɛlɛ ɛhye meamaa ɛ bo zo amra na yeayɛ bɛ agyapadeɛ dahuu.’+ 5 Kɛkala ɛ mra mrenyia nwiɔ ne mɔɔ bɛwole bɛ bɛmaanle wɔ wɔ Yigyibiti azɛlɛ zo kolaa na meara Yigyibiti la le me ɛdeɛ.+ Yifelaem nee Manasɛ bayɛ me ɛdeɛ, kɛ mɔɔ Wulubɛn nee Semɛyɔn le me ɛdeɛ la.+ 6 Noko mralɛ mɔɔ bɛbawo bɛ bɛamaa wɔ wɔ ɛhye mɔ anzi la bayɛ wɔ ɛdeɛ. Bɛbanyia agyapadeɛ ne mɔɔ bɛ mediema ne mɔ aluma la zolɛ la bie.+ 7 Na mame, mɔɔ mevi Padan melɛba la, Relahyɛle wule+ dɔle me sa zo wɔ Keena azɛlɛ zo, na ɛnee ɛleka mɔɔ yɛwɔ la nee Ɛfelate avinli wale.+ Ɔti menziele ye wɔ Ɛfelate, mɔɔ le Bɛtelɛhɛm+ la adenle nu.” 8 Akee Yizilayɛ nwunle Dwosefi amra mrenyia ne mɔ na ɔbizale kɛ: “Nwane mɔ ɛne?” 9 Na Dwosefi zele ye papa kɛ: “Me mra mrenyia mɔɔ Nyamenle ɛva bɛ ɛmaa me wɔ ɛke la ɛne.”+ Na Gyekɔbo hanle kɛ: “Mesɛlɛ wɔ, fa bɛ bɛlɛ me maa menyila bɛ.”+ 10 Noko kɛmɔ ɛnee Yizilayɛ ɛyɛ ɛrelera la ati, ɛnee ɔ nye zo ɛyɛ monzomonzo yɛɛ ɔnnwu debie kpalɛ. Ɔti Dwosefi vale bɛ bikyele ye, na ɔvole bɛ nloa anwo na ɔvale bɛ ɔbɔle ye ɛbolɛ. 11 Yizilayɛ zele Dwosefi kɛ: “Meandwenle nwolɛ ɛlɛ kɛ mebanwu ɛ nyunlu,+ noko Nyamenle eza ɛmaa menwu ɛ mra.” 12 Akee Dwosefi yele bɛ vile Yizilayɛ agyakɛ anwo ɛkɛ, na ɔhotole ɔvale ɔ nyunlu ɔbutule aze. 13 Akee Dwosefi zɔle bɛ mu nwiɔ, ɔvale ɔ sa fema ne ɔzɔle Yifelaem+ ɔhɔle Yizilayɛ bɛne zo yɛɛ ɔvale ɔ sa bɛne ne ɔzɔle Manasɛ+ ɔhɔle Yizilayɛ fema zo, na ɔvale bɛ ɔbikyele ye. 14 Noko Yizilayɛ vale ɔ sa fema ne dole Yifelaem mɔɔ le kakula la ati zo, yɛɛ ɔvale ɔ sa bɛne ne ɔdole Manasɛ ati zo. Ɔ nye fuu a ɔyɛle ye zɔhane a, ɔluakɛ Manasɛ a le kpanyinli a.+ 15 Akee ɔyilale Dwosefi na ɔhanle kɛ:+ “Nɔhalɛ Nyamenle ne mɔɔ me nenyia Ebileham nee me papa Ayezeke nee ye luale,+Nɔhalɛ Nyamenle ne mɔɔ ɛnlea me wɔ me ɛbɛlabɔlɛ kɔsɔɔti anu too yeradwu ɛnɛ,+ 16 Anwumabɔvolɛ ne mɔɔ ɛlie me ɛvi me ngyegyelɛ kɔsɔɔti anu la+ ɛyila ngakula ne mɔ.+ Maa bɛva me duma nee me nenyia Ebileham yɛɛ me papa Ayezeke duma bɛdo bɛ nwo zo,Maa bɛzo bɛyɛ dɔɔnwo wɔ azɛlɛ ne azo.”+ 17 Mɔɔ Dwosefi nwunle kɛ ye papa ɛva ɔ sa fema ɛdo Yifelaem ati zo la, ɔ nye anlie nwolɛ, ɔti ɔbɔle mɔdenle kɛ ɔye ye papa asa yeavi Yifelaem ati zo yeava yeado Manasɛ ati zo. 18 Dwosefi zele ye papa kɛ: “Me papa, mmayɛ ye zɔ, ɔluakɛ ɛhye a le kpanyinli a.+ Fa ɛ sa fema ne to ɔ ti zo.” 19 Noko ye papa andie na ɔhanle kɛ: “Me ra meze ye zɔ. Ɔdaye noko ɔ nwo bazo na yeayɛ kpole. Noko ɔ diema ekyi ne bayɛ kpole adɛla ye,+ na ɔ bo zo amra bazo mɔɔ bɛbahola bɛayɛ maanle kpole.”+ 20 Ɔti ɔhɔle zo ɔyilale bɛ wɔ kenle zɔhane+ na ɔhanle kɛ: “Saa Yizilayɛma ɛlɛyila bɛ nwo a, bɛbabɔ wɔ duma na bɛaha kɛ,‘Nyamenle ɛmaa ɛyɛ kɛ Yifelaem nee Manasɛ.’” Ɔti ɔvale Yifelaem ɔlile Manasɛ anyunlu. 21 Akee Yizilayɛ zele Dwosefi kɛ: “Nea, ɔka ekyii mewu,+ noko Nyamenle nee wɔ balua na yeava wɔ yeazia yeahɔ wɔ nenyia mɔ azɛlɛ zo.+ 22 Na mebava azɛlɛ ne mɔɔ menvale me konle dadeɛ nee me ɛda menliele menvile Amɔlema ɛkɛ la ko meaboka wɔ ɛdeɛ ne anwo meamaa yeadɛla mɔɔ mebava meamaa ɛ mediema ne mɔ la.”


Kɛzi Yɛwula Subane Fofolɛ Ne Dahuu La | Debiezukoalɛ\n“Bɛva subane fofolɛ ne . . . bɛwula.”—KƆL. 3:10.\nEDWƐNE: 126, 28\nSubane fofolɛ ne foa boni mɔ a boa maa koyɛlɛ tɛnla yɛ avinli a?\nNdenle boni mɔ azo a yɛbahola yɛala anwunvɔnezelɛ nee atiakunlukɛnlɛma ali a?\nKɛzi yɛbahola yɛala mɛlɛbɛnwoaze ali ɛ?\n1, 2. (a) Kɛmɔti a yɛbahola yɛala subane fofolɛ ne ali ɛ? (b) Subane fofolɛ ne foa boni mɔ a wɔ Kɔlɔsaema 3:10-14 a?\n“SUBANE fofolɛ ne.” Zɔhane edwɛkɛ ne finde fane nwiɔ wɔ New World Translation of the Holy Scriptures ne anu. (Ɛfɛ. 4:24; Kɔl. 3:10) Ɔkile subane ne mɔɔ “bɛbɔle ye wɔ Nyamenle ɛhulolɛ zo” la. Yɛbahola yɛala subane fofolɛ ɛhye ali. Duzu ati ɔ? Ɔluakɛ Gyihova bɔle alesama kɛ ye ɛsaso, ɔti yɛbahola yɛala ye subane ngɛnlɛma ne mɔ ali.—Mɔl. 1:26, 27; Ɛfɛ. 5:1.\n2 Kɛmɔ yɛnyia sinlidɔlɛ yɛvi yɛ awovolɛ mɔɔ limoa ɛkɛ la ati, atiakunluwɔzo ɛtane gyegye yɛ. Ɛleka mɔɔ yɛde la noko kola nyia yɛ nwo zo tumi. Noko, Gyihova anwunvɔnezelɛ nee ye moalɛ ti, yɛbahola yɛayɛ menli mɔɔ ɔkpondɛ kɛ yɛyɛ la. Amaa yɛahola yɛayɛ zɔ la, yɛbazuzu subane fofolɛ ne foa ngakyile mɔɔ sunsum ne maanle ɛzoanvolɛ Pɔɔlo hɛlɛle nwolɛ edwɛkɛ la anwo. (Kenga Kɔlɔsaema 3:10-14.) Eza yɛbazuzu kɛzi yɛbahola yɛala subane ɛhye mɔ ali wɔ yɛ ɛzonlenlɛ gyima ne anu la anwo.\n“BƐ MUALA BƐLE MENLI KO”\n3. Debie ko mɔɔ maa yɛnwu subane fofolɛ ne la a le boni?\n3 Mɔɔ Pɔɔlo maanle yɛ anwosesebɛ kɛ yɛwula subane fofolɛ ne la, eza ɔhanle kɛ nyeyenu mɔɔ yɛnyɛ la le debie ko mɔɔ ɔmaa bɛnwu kɛ yɛwula subane fofolɛ ne a. Ɔhanle kɛ: “Gilikinli anzɛɛ Dwuunli, mrenyia zo mɔɔ bɛpɛ anzɛɛ bɛtɛpɛle, ɛyɛvolɛ, Siteanenli, akɛlɛ anzɛɛ dehelɛ ɛnle ɛkɛ.” * Duzu atia a ɔnle kɛ yɛmaa abusua mɔɔ yɛvi nu nee yɛ maanle anzɛɛ gyinlabelɛ mɔɔ yɛlɛ la fa mgbakyemgbakyenu ba asafo ne anu ɛ? Ɔluakɛ Kelaese nɔhalɛ ɛdoavolɛma ‘amuala le menli ko.’—Kɔl. 3:11; Gal. 3:28.\n4. (a) Kɛzi ɔwɔ kɛ Gyihova azonvolɛ nee awie mɔ di ɛ? (b) Duzu a bahola azɛkye yɛ Kilisiene koyɛlɛ ne a?\n4 Menli mɔɔ wula subane fofolɛ ne la bu bɛ mediema diedima nee menli mɔɔ ɛnle diedima, ɔnva nwo maanle anzɛɛ abusua mɔɔ bɛvi nu la. (Wlo. 2:11) Ɛhye kola yɛ ngyegyelɛ wɔ ewiade ne ɛleka bie mɔ. Kɛ neazo la, mekɛ bie, wɔ South Africa, arane ne maanle menli mɔɔ ka aneɛ ngakyile la dɛnlanle ɛleka bie mɔ. Menli dɔɔnwo mɔɔ de ɛkɛ mɔɔ Alasevolɛ boka nwo la tɛte zɔhane ɛleka ne mɔ. Ɛnee Neazo Eku ne kulo kɛ ɔmaa mediema ne mɔ anwosesebɛ kɛ “bɛbuke bɛ ahonle nu.” Ɔti wɔ October 2013, bɛyɛle ngyehyɛleɛ titili bie mɔɔ bamaa mediema mɔɔ ka aneɛ ngakyile la anwu bɛ nwo kpalɛ la. (2 Kɔl. 6:13, ɔbdw.) Duzu a ɛnee ɔwɔ kɛ bɛyɛ a?\n5, 6. (a) Amaa koyɛlɛ mɔɔ wɔ Nyamenle menli avinli la adɛnla ɛkɛ la, ngyehyɛleɛ boni a bɛyɛle a? (Nea mɔlebɛbo nvoninli ne.) (b) Duzu a ɛvi nu ɛra a?\n5 Bɛyɛle ngyehyɛleɛ amaa asafo nwiɔ anu amra mɔɔ bɛka aneɛ ngakyile anzɛɛ bɛvi maanle gyɛne zo la ahola ayia wɔ dapɛne awieleɛ bie mɔ. Mediema mɔɔ wɔ asafo nwiɔ ɛhye mɔ anu la bɔle nu hɔle daselɛlilɛ, debiezukoalɛ na bɛhɔkpɔlale bɛ nwo ngoko wɔ bɛ azua nu. Asafo dɔɔnwo yɛle bie, na ɔfese ne asa hanle ngyehyɛleɛ ɛhye anwo amaneɛbɔlɛ ngɛnlɛma dɔɔnwo vile menli bɔbɔ mɔɔ ɛnle Alasevolɛ la ɛkɛ. Kɛ neazo la, ɛsɔfo ko hanle kɛ, “Menle Dasevolɛ, noko mebaha kɛ bɛlɛ ngyehyɛleɛ kpalɛ mɔɔ bɛfa bɛyɛ edwɛkɛhanlɛ gyima ne a, yɛɛ koyɛlɛ wɔ bɛ avinli.” Kɛzi ngyehyɛleɛ ne hanle Alasevolɛ ne mɔ ɛ?\n6 Alimoa ne, ɛnee adiema raalɛ Noma mɔɔ ka Xhosa aneɛ la ɛngulo kɛ ɔto ɛsalɛ ɔfɛlɛ alɔfolɛ mɔɔ bɛwɔ Nrelenza asafo nu la ɔmaa bɛba ye sua nu. Noko mɔɔ ɔ nee Alasevolɛ mɔɔ bɛle alɔfolɛ hɔle daselɛlilɛ na ɔhɔkpɔlale bɛ wɔ bɛ azua nu la, ɔhanle kɛ, “Bɛle menli kɛ yɛdayɛ ala la!” Mɔɔ ɔdwule ye asafo mɔɔ bɛka Xhosa aneɛ anwo zo kɛ bɛbalie asafo mɔɔ bɛka Nrelenza ɛyɛvolɛ la, ɔdonle aleɛ na ɔdole ɛsalɛ ɔvɛlɛle nyɛvolɛ bie mɔ. Ɛnee kpanyinli ko mɔɔ ɔle bolɔfolɛ la boka ye nyɛvolɛ ne mɔ anwo. Noma hanle kɛ, “Me nye liele kɛ ɛnee ɔkulo kɛ ɔtɛnla wolɔba ebia bie mɔɔ wɔ aze azo la.” Ɔlua ngyehyɛleɛ ɛhye mɔɔ bɛyɛle la azo, mediema dɔɔnwo ɛlɛnyia agɔnwolɛma fofolɛ mɔɔ bɛvi maanle ngakyile zo la.\n7. Duzu ati a ɔwɔ kɛ yɛkɔ zo yɛda anwunvɔnezelɛ ali a?\n7 Saa Seetan ewiade ne ɛtɛkɔle awieleɛ a, yɛbahɔ zo yɛayia sɔnea dɔɔnwo. Gyima mɔɔ yɛnnyia ye yɛnyɛ, anwodolɛ mɔɔ anu yɛ se, ɛkpɔlɛ, esiane, yɛ ninyɛne mɔɔ nwule wua anzɛɛ ninyɛne dɔɔnwo gyegye yɛ. Amaa yɛahola yɛaboa yɛ nwo wɔ yɛ amaneɛnwunlɛ anzɛɛ ngyegyelɛ nu la ɔwɔ kɛ yɛse anwunvɔne. Anwunvɔnezelɛ baha yɛ amaa yɛala atiakunlukɛnlɛma ali. (Ɛfɛ. 4:32) Subane fofolɛ ne foa ɛhye mɔ bamaa yɛazukoa Nyamenle na yɛakyekye awie mɔ arɛle.—2 Kɔl. 1:3, 4.\n8. Saa yɛda anwunvɔnezelɛ nee atiakunlukɛnlɛma ali wɔ asafo ne anu a duzu a fi nu ba a? Maa neazo.\n8 Kɛzi yɛbahola yɛala anwunvɔnezelɛ ali yɛahile nyɛvolɛ anzɛɛ menli mɔɔ esiane ɛdo bɛ wɔ yɛ asafo ne anu la ɛ? Ɔwɔ kɛ yɛfa bɛ agɔnwolɛ na yɛmaa bɛte nganeɛ kɛ bɛ nwo hyia wɔ asafo ne anu. (1 Kɔl. 12:22, 25) Fa mɔɔ dole Dannykarl mɔɔ vi Philippines hɔle Japan la kɛ neazo. Wɔ ye gyima nu, bɛ nee ye anli kɛ gyimayɛvoma mɔɔ vi ɛkɛ ne la. Akee ɔhɔle Gyihova Alasevolɛ ne mɔ debiezukoalɛ ne bie. Dannykarl ka kɛ, “Asɛɛ awie biala le Japanli, noko bɛliele me kɛnlɛma kɛ asɛɛ bɛze me dɛba.” Bɛlale atiakunlukɛnlɛma ali bɛhile ye dahuu, ɛhye maanle ɔnyianle anyuhɔlɛ wɔ sunsum nu. Bɛzɔnenle ye, na kɛkala ɔlɛsonle kɛ asafo nu kpanyinli. Asafo mgbanyima mɔɔ nee Dannykarl nee ɔ ye Jennifer ɛlɛsonle la bu bɛ kɛ bɛle nyilalɛ bɛmaa asafo ne. Mgbanyima ne mɔ ka bɛ nwo edwɛkɛ kɛ, “Kɛ adekpakyelɛma la, bɛmkpondɛ ninyɛne mgbole yɛɛ bɛyɛ neazo kɛnlɛma kɛ bɛlɛfa Belemgbunlililɛ ne bɛalimoa la.”—Luku 12:31.\n9, 10. Maa neazo mɔɔ kile kɛ saa yɛda anwunvɔnezelɛ ali wɔ daselɛlilɛ nu a debie kpalɛ fi nu ba la.\n9 Saa yɛlɛka Belemgbunlililɛ edwɛkɛ ne yɛahile awie mɔ a, yɛnyia adenle yɛyɛ “kpalɛ yɛmaa menli kɔsɔɔti.” (Gal. 6:10) Kɛmɔ Alasevolɛ dɔɔnwo se nyɛvolɛ anwunvɔne la ati bɛbɔ mɔdenle bɛsukoa aneɛ fofolɛ. (1 Kɔl. 9:23) Nyilalɛ dɔɔnwo vi ɛhye anu ɛra. Kɛ neazo la adiema raalɛ ko mɔɔ le adekpakyelɛnli mɔɔ bɛfɛlɛ ye Tiffany mɔɔ vi Australia la zukoale Swahili amaa yeaboa asafo ko mɔɔ bɛfa Swahili aneɛ bɛdi gyima wɔ sua Brisbane azo la. Tiffany vɛle na yeahola yeazukoa aneɛ ne, noko yenyia nyilalɛ dɔɔnwo. Ɔka kɛ: “Saa ɛkulo kɛ ɛ nye die wɔ ɛzonlenlɛ gyima ne anu a, ɔwɔ kɛ ɛkɔ asafo mɔɔ bɛka aneɛ gyɛne la anu. Ɔle kɛ wɔdu adenle noko ɛde wɔ sua ne azo la. Ɔmaa ɛnwu yɛ ewiade amuala mediemayɛlɛ ne nee koyɛlɛ mɔɔ wɔ yɛ avinli la kpalɛ.”\nDuzu a maa Kilisiene azonvolɛ boa nyɛvolɛ a? Nea ɛdendɛkpunli 10)\n10 Fa abusua bie mɔɔ wɔ Japan la noko kɛ neazo. Bɛ ra raalɛ Sakiko ka kɛ: “Wɔ ɛvolɛ 1990 ne anu, ɛnee yɛta yɛyia nyɛvolɛ mɔɔ bɛle Brazilma la wɔ daselɛlilɛ nu. Saa yɛkenga ngɛlɛlera le kɛ Yekile 21:3, 4 anzɛɛ Edwɛndolɛ 37:10, 11, 29, yɛfi bɛ Portuguese Baebolo ne anu yɛkile bɛ a, bɛtie ye kpalɛ na ɔyɛ a bɛsu.” Noko abusua ne anwunvɔnezelɛ ne anga ɛkɛ ne ala. Sakiko ka kɛ, “Mɔɔ yɛ abusua ne nwunle kɛ bɛkulo kɛ bɛsukoa ninyɛne dɔɔnwo la, yɛbɔle ɔ bo kɛ yɛsukoa Portuguese.” Nzinlii, abusua ne boale maanle bɛdele Portuguese asafo. Abusua ne ɛboa nyɛvolɛ dɔɔnwo yemaa bɛrayɛ Gyihova azonvolɛ wɔ ɛvolɛ dɔɔnwo anu. Sakiko toa zo kɛ, “Yɛvɛle kpalɛ na yɛahola yɛazukoa Portuguese, noko nyilalɛ ne tɛla mɔdenle mɔɔ yɛbɔle la. Yɛda Gyihova ase somaa.”—Kenga Gyima ne 10:34, 35.\n11, 12. (a) Duzu ati a adwenle kpalɛ mɔɔ yɛbava yɛawula subane fofolɛ ne la anwo hyia ɛ? (b) Duzu a baboa yɛ amaa yɛabɛlɛ yɛ nwo aze dahuu a?\n11 Deɛmɔti yɛkulo kɛ yɛwula subane fofolɛ ne la a le kɛ yɛfa yɛawula Gyihova anyunlunyia, tɛ kɛ yɛmaa bɛahanvo yɛ. Kakye kɛ, anwumabɔvolɛ mɔɔ di munli bɔbɔ la yɛle ɛtane ɔluakɛ ɔyɛle anwomemaazo. (Fa to Yizikeɛle 28:17 anwo.) Yɛnli munli, ɔti ɔyɛ se kɛ yɛbahoati anwomemaazo. Noko, yɛbahola yɛawula mɛlɛbɛnwoaze. Duzu a baboa yɛ yeamaa yɛayɛ zɔ a?\n12 Amaa yɛabɛlɛ yɛ nwo aze la, ɔwɔ kɛ yɛnyia mekɛ yɛdwenledwenle mɔɔ yɛkenga yɛfi Nyamenle Edwɛkɛ ne anu dahuu la anwo. (Mɛla 17:18-20) Ɔwɔ kɛ yɛdwenledwenle Gyisɛse ngilehilelɛ nee mɛlɛbɛnwoaze nwo neazo mɔɔ ɔyɛle la anwo kpalɛ. (Mat. 20:28) Gyisɛse wowole ye ɛzoanvolɛ ne mɔ bɔbɔ agyakɛ anwo. (Dwɔn 13:12-17) Eza ɔwɔ kɛ yɛsɛlɛ Nyamenle sunsum ne kɛ ɔboa yɛ ɔmaa yɛkpo subane biala mɔɔ maa yɛte nganeɛ kɛ yɛle kpalɛ yɛtɛla awie mɔ la.—Gal. 6:3, 4; Fel. 2:3.\n13. Saa yɛbɛlɛ yɛ nwo aze a, nyilalɛ boni mɔ a yɛbanyia a?\n13 Kenga Mrɛlɛbulɛ 22:4. Ɔwɔ kɛ nɔhalɛ azonvolɛ kɔsɔɔti bɛlɛ bɛ nwo aze, amaa bɛanyia nyilalɛ dɔɔnwo. Saa yɛbɛlɛ yɛ nwo aze a, ɔbamaa anzodwolɛ nee koyɛlɛ adɛnla asafo ne anu. Eza saa sukoa kɛ yɛbabɛlɛ yɛ nwo aze a, ɔbamaa yɛanyia Nyamenle anyunlu ɛlolɛ. Ɛzoanvolɛ Pita hanle kɛ: “Bɛ muala bɛwula mɛlɛbɛnwoaze wɔ kɛzi bɛ nee bɛ gɔnwo mɔ di la anu, ɔluakɛ Nyamenle kyi menli mɔɔ memaa bɛ nwo zo la na ɔdo menli mɔɔ bɛlɛ bɛ nwo aze la.”—1 Pita 5:5.\n“BƐWULA MƐLƐBƐNWOAZE . . . NEE ABOTANE”\n14. Nwane a yɛle neazo kɛnlɛma wɔ kɛzi bɛda mɛlɛbɛnwoaze nee abotane ali la anu a?\n14 Wɔ ewiade ɛhye anu, bɛbu menli mɔɔ lɛ abotane na bɛbɛlɛ bɛ nwo aze la kɛ bɛ nye ɛnyɛ se. Noko ɛhye ɛnle nɔhalɛ! Subane ɛhye mɔ vi Ahenle mɔɔ lɛ tumi kpole kpalɛ wɔ ewiade la ɛkɛ. Gyihova Nyamenle ɛyɛ neazo kpalɛ wɔ kɛzi bɛda mɛlɛbɛnwoaze nee abotane ali la anu. (2 Pita 3:9) Fa kɛzi ɔluale anwumabɔvolɛma anwo zo ɔbuale kpuya mɔɔ Ebileham nee Lɔɔto bizebizale ye la kɛ neazo. (Mɔl. 18:22-33; 19:18-21) Bieko, Gyihova nyianle Yizilayɛ maanle ne mɔɔ dele atua la anwo abotane wɔ ɛvolɛ mɔɔ bo 1,500 la anu.—Yiz. 33:11.\n15. Kɛzi Gyisɛse yɛle mɛlɛbɛnwoaze nee abotane nwo neazo kɛnlɛma ɛ?\n15 Ɛnee Gyisɛse le “bɛtɛɛ” anzɛɛ ɔbɛlɛ ɔ nwo aze. (Mat. 11:29) Ɔnyianle ye ɛdoavolɛma mɔɔ tɔ sinli la anwo abotane. Mɔɔ Gyisɛse yɛ ye ɛzonlenlɛ gyima ne wɔ azɛlɛ ye azo la, bɛdendɛle bɛtiale ye yɛɛ bɛdonle ye ɛzonle. Noko ɔlale mɛlɛbɛnwoaze nee abotane ali too ɔhɔle ewule nu. Mɔɔ ɛnee ɔlɛnwu amaneɛ wɔ baka ne azo la, Gyisɛse zɛlɛle ɔ Ze kɛ ɔva menli mɔɔ ɛlɛku ye la ɛtane ɔhyɛ bɛ ɔluakɛ “bɛnze mɔɔ bɛlɛyɛ a.” (Luku 23:34) Nea mɛlɛbɛnwoaze nee abotane nwo neazo kɛnlɛma mɔɔ Gyisɛse yɛle wɔ mekɛ bɔbɔ mɔɔ ɔlɛnwu amaneɛ la!—Kenga 1 Pita 2:21-23.\n16. Kɛzi yɛbahola yɛala mɛlɛbɛnwoaze nee abotane ali ɛ?\n16 Kɛzi yɛbahola yɛala mɛlɛbɛnwoaze nee abotane ali ɛ? Pɔɔlo hilele adenle ko wɔ mekɛ mɔɔ ɔhɛlɛle ɔ gɔnwo mɔ diedima kɛ: “Saa bɛ nuhua bie lɛ edwɛkɛ tia ɔ gɔnwo bɔbɔ a, bɛhɔ zo bɛnyia abotane na bɛva bɛhyɛ bɛ nwo bɔkɔɔ. Kɛ mɔɔ Gyihova ɛva bɛ ɛtane ɛhyɛ bɛ la, bɛdabɛ noko bɛyɛ ye zɔhane ala.” (Kɔl. 3:13) Nɔhalɛ nu, ɔhyia mɛlɛbɛnwoaze nee abotane na yɛahola yɛali mɛla ɛhye azo. Noko saa yɛfa ɛtane yɛkyɛ a, yɛbamaa koyɛlɛ adɛnla asafo ne anu.\n17. Duzu ati a mɛlɛbɛnwoaze nee abotane nwo hyia ɛ?\n17 Mɛlɛbɛnwoaze nee abotane mɔɔ yɛwula la, ɛnle debie mɔɔ Kilisienenli bie kulo a yɛɛ ɔbayɛ a. Ɔluakɛ yɛ ngoane gyi zo. (Mat. 5:5; Gye. 1:21) Mɔɔ hyia kpalɛ la, subane ɛhye mɔ maa yɛwula Gyihova anyunlunyia, na ɔboa awie mɔ ɔmaa bɛfa Baebolo nu folɛdulɛ bɛyɛ gyima.—Gal. 6:1; 2 Tim. 2:24, 25.\n18. Koyɛlɛ boni a wɔ ɛlɔlɛ nee nyeyenu mɔɔ yɛnyɛ la avinli a?\n18 Subane ɛhye mɔ mɔɔ yɛzuzu nwo la amuala boka ɛlɔlɛ anwo. Kɛ neazo la, ɛdoavolɛ Gyemise dule ɔ mediema folɛ, ɔluakɛ bɛbule sukoavolɛma bɛdɛlale ehyianvolɛma. Ɔhilele kɛ subane ɛhye tia mɛla kpalɛ ne: “Kulo ɛ gɔnwo kɛ ɛ nwo.” Akee ɔdoale zo kɛ: “Saa bɛkɔ zo bɛnea menli nyunlu a, ɛnee bɛlɛyɛ ɛtane.” (Gye. 2:8, 9) Saa yɛkulo menli a, yɛnrɛyɛ nyeyenu ɔlua bɛ nwomazukoalɛ, abusua mɔɔ bɛvi nu anzɛɛ bɛ gyinlabelɛ ti. Nɔhalɛ nu, ɔnle kɛ nyeyenu mɔɔ yɛnyɛ la yɛ ɛnyelɛ zo. Ɔwɔ kɛ ɔyɛ yɛ subane.\n19. Duzu ati a ɔhyia kɛ yɛwula ɛlɔlɛ a?\n19 Eza “ɛlɔlɛ lɛ abotane” yɛɛ “ɔmmemaa ɔ nwo zo.” (1 Kɔl. 13:4) Ɔhyia abotane, atiakunlukɛnlɛma nee mɛlɛbɛnwoaze na yɛahola yɛaha Belemgbunlililɛ edwɛkɛ ne yɛahile yɛ gɔnwo mɔ. (Mat. 28:19) Subane ɛhye mɔ noko ɛmmaa ɔnyɛ se kɛ yɛ nee mediema kɔsɔɔti mɔɔ wɔ asafo ne anu la badu. Saa yɛda ɛlɔlɛ zɛhae ali a, nyilalɛ boni a yɛbanyia a? Ɔmaa koyɛlɛ ba asafo ne mɔ anu, ɔwula Gyihova anyunlunyia yɛɛ ɔmaa anyelielɛma anye die asafo ne anwo. Ɔti Baebolo ne hanle ɛhye dwulale subane fofolɛ ne anwo edwɛkɛ ne kɛ: “Ɛhye mɔ amuala anzi, bɛwula ɛlɔlɛ, ɔluakɛ ɔmaa menli koyɛlɛ di munli.”—Kɔl. 3:14.\n“BƐKƆ ZO BƐYƐ BƐ FOFOLƐ”\n20. (a) Kpuya boni mɔ a ɔwɔ kɛ yɛbiza yɛ nwo a, na duzu ati ɔ? (b) Mekɛ boni a yɛ nye la ye ade a?\n20 Ɔwɔ kɛ yɛ nuhua ko biala biza ɔ nwo kɛ, ‘Duzu bieko a mebahola meayɛ amaa meaye subane dɛba ne meagua bɔkɔɔ a?’ Ɔwɔ kɛ yɛsɛlɛ Nyamenle ɛsesebɛ kɛ ɔboa yɛ na yɛbɔ mɔdenle kɛ yɛbagyakyi subane anzɛɛ nyɛleɛ biala mɔɔ ɔnrɛmaa yɛnrɛnyia Nyamenle Belemgbunlililɛ ne la bɔkɔɔ. (Gal. 5:19-21) Eza ɔwɔ kɛ yɛbiza yɛ nwo kɛ, ‘Asoo memaa bɛkɔ zo bɛyɛ me fofolɛ wɔ tumi ne mɔɔ kile me adwenle ne adenle la anu ɔ?’ (Ɛfɛ. 4:23, 24) Yɛnli munli, ɔti ɔwɔ kɛ yɛbɔ mɔdenle kɛ yɛbawula subane fofolɛ ne dahuu. Nea kɛzi ɛbɛlabɔlɛ bayɛ anyelielɛ wɔ mekɛ mɔɔ awie biala ɛwula subane fofolɛ ne na ɔlɛda Gyihova subane mgbalɛ ne mɔ ali bɔkɔɔ la!\n^ ɛden. 3 Wɔ Baebolo mekɛ nu, ɛnee bɛbu Siteanenma kɛ bɛ nwo ɛngyia yɛɛ bɛ nye ɛtɛtele.\nFa nwa awie Fa nwa awie Kɛzi Yɛwula Subane Fofolɛ Ne Dahuu La


Gyɛlɛmaya 39 | Yintanɛte Zo Baebolo | Ewiade Fofolɛ Ngilebɛbo\nGyɛlusalɛm ɛzɛkyelɛ (1-10)\nZɛdikaya nriandile na bɛhyele ye (4-7)\nBɛbɔle Gyɛlɛmaya anwo bane (11-14)\nYibɛde-mɛlɛke nyianle ngoane (15-18)\n39 Dwuda Belemgbunli Zɛdikaya ɛvolɛ mɔɔ tɔ zolɛ ngɔnla, wɔ siane bulu ne anu, Babelɔn Belemgbunli Nɛbukadenɛza nee ye ɛlɔnema ne amuala rale Gyɛlusalɛm na bɛbɛngale ye bɛyiale.+ 2 Zɛdikaya ɛvolɛ 11 ne azo, wɔ siane nna ne anu, siane ne kenle ngɔnla ne azo, bɛbule suakpole ne bane ne.+ 3 Na Babelɔn belemgbunli ne mgbanyima kɔsɔɔti wolole ɛkɛ ne hɔdɛnlanle Avinli Anlenkɛ Kpole ne anloa.+ Bɛmɛ a le Nɛgale-hyalizɛ mɔɔ le Samegaa, Nibo-saasɛkem mɔɔ le Relabesalese,* Nɛgale-hyalizɛ mɔɔ le Relabemage* nee Babelɔn belemgbunli ne mgbanyima mɔɔ ɛha la amuala. 4 Mɔɔ Dwuda Belemgbunli Zɛdikaya nee sogyama ne mɔ amuala nwunle bɛ la, bɛnriandinle.+ Bɛvile suakpole ne azo nɔe ne, bɛluale belemgbunli tola ne anu bɛhɔvale anlenkɛ kpole ne mɔɔ wɔ bane nwiɔ ne avinli la anu, na bɛdoale zo wɔ Alaba adenle ne azo.+ 5 Noko Kaledea ɛlɔnema ne voanle bɛ, na bɛhɔhyele Zɛdikaya wɔ Gyɛleko azɛlɛ sɛsɛ ne azo.+ Na bɛvale ye bɛhɔmaanle Babelɔn Belemgbunli Nɛbukadenɛza wɔ Relebela+ mɔɔ wɔ Heemate azɛlɛ zo la,+ na ɔbuale ye ndɛne wɔ ɛkɛ. 6 Babelɔn belemgbunli ne maanle bɛhunle Zɛdikaya amra mrenyia ne mɔ wɔ ɔ nye zo ɛkɛ ne ala wɔ Relebela, eza Babelɔn belemgbunli ne maanle bɛhunle Dwuda menli titili ne mɔ amuala.+ 7 Akee ɔzinle Zɛdikaya anye, na ɔvale kɔbele kyeenyi ɔkyekyele ye ɔvale ye ɔhɔle Babelɔn.+ 8 Akee Kaledeama yelale belemgbunli ne sua ne nee menli ne azua,+ na bɛbubule Gyɛlusalɛm bane ne mɔ bɛguale aze.+ 9 Sinzavolɛma kpanyinli Nɛbuzaladan+ vale menli mɔɔ hale mɔɔ bɛgyakyile bɛ wɔ suakpole ne azo, menli mɔɔ ɛva bɛ nwo ɛhɔmaa ye nee awie biala mɔɔ hale la, hɔle akɛlɛzonlenlɛ nu wɔ Babelɔn. 10 Noko sinzavolɛma kpanyinli Nɛbuzaladan gyakyile Dwudama mɔɔ le ehyiavolɛma kpalɛ kpalɛ, bɛdabɛ mɔɔ bɛnlɛ ɛhwee la wɔ azɛlɛ ne azo. Kenle zɔhane, eza ɔvale vanye egyinli nee azɛlɛ mɔɔ bɛbayɛ zolɛ gyima* la ɔmaanle bɛ.+ 11 Eza Babelɔn Belemgbunli Nɛbukadenɛza vale adehilelɛ ɛhye mɔɔ fale Gyɛlɛmaya anwo la maanle sinzavolɛma kpanyinli Nɛbuzaladan kɛ: 12 “Fa ye na nea ye; mmayɛ ye ɛtane biala, na debie biala mɔɔ ɔkɛbiza wɔ la yɛ maa ye.”+ 13 Ɔti sinzavolɛma kpanyinli Nɛbuzaladan, Nɛbuhyazeban mɔɔ le Relabesalese,* Nɛgale-hyalizɛ mɔɔ le Relabemage* yɛɛ Babelɔn belemgbunli ne mrenyia titili kɔsɔɔti zoanle 14 maanle bɛhɔvale Gyɛlɛmaya bɛvile Sinzavolɛma Sua nu ɛkɛ+ na bɛvale ye bɛhɔmaanle Hyeefan+ ara Ahaekam+ ara Gɛdalaya+ kɛ ɔva ye ɔhɔ sua nu. Ɔti ɔ nee menli ne hɔdɛnlanle. 15 Mekɛ mɔɔ ɛnee Gyɛlɛmaya la efiade wɔ Sinzavolɛma Sua nu ɛkɛ ne la,+ Gyihova edwɛkɛ rale ye ɛkɛ ne kɛ: 16 “Kɔ na kɔha kile Yiteyopeanli Yibɛde-mɛlɛke+ kɛ, ‘Mɔɔ ɛlɔne Gyihova, Yizilayɛ Nyamenle ne ɛha la ɛne: “Nea, melɛmaa me edwɛkɛ ara nu wɔ suakpole ɛhye anwo, munzule bado ye na ɔnrɛwie ye boɛ, ɔsi kenle zɔhane a ɛbanwu ye.”’ 17 “‘Noko kenle zɔhane mebalie wɔ,’ Gyihova a se a, ‘na bɛnrɛye wɔ bɛnrɛmaa menli mɔɔ ɛsulo bɛ la.’ 18 “‘Ɔluakɛ nɔhalɛ nu, mebalie wɔ na ɛnrɛwu wɔ konle dadeɛ nloa. Ɛbanyia ngoane,*+ ɔluakɛ ɛvale ɛ nwo ɛdole me nwo zo,’+ Gyihova a se a.”\n^ Anzɛɛ kɛ mɔɔ bɛhyehyɛ nu wɔ Hibulu nu wɔ adenle fofolɛ zo la ɛne, “Nɛgale-hyalizɛ, Samegaa-nibo, Saasɛkem, Relabesalese.”\n^ Anzɛɛ “ngoanyianli kpanyinli (nwɔlɔra neɛnleanuvolɛ).”\n^ Anzɛɛ ɔkola ɔkile, “mialera nu gyima.”\n^ Anzɛɛ “suakunlu mgbanyiama ne mɔ kpanyinli.”\n^ Anzɛɛ “ngonyianli kpanyinli (nwɔlɔra neɛnleanuvolɛ).”\n^ Anzɛɛ “Ɛ sa baha wɔ ngoane kɛ afedeɛ.”


Yekile 18 | Yintanɛte Zo Baebolo | Ewiade Fofolɛ Ngilebɛbo\n“Babelɔn Kpole” ne azedɔlɛ (1-8)\n“Bɛvi ye nu, me menli” (4)\nBɛzunle Babelɔn azedɔlɛ ne (9-19)\nAnwuma fɛlɛkolilɛ wɔ Babelɔn azedɔlɛ nwo (20)\nBɛbavuandi Babelɔn bɛado nyevile nu kɛ bolɛ (21-24)\n18 Ɛhye anzi menwunle anwumabɔvolɛ ko noko kɛ ɔvi anwuma ɔlɛdwu aze, ɔlɛ tumi kpole na ye anyunlunyia dale azɛlɛ ye azo. 2 Na ɔvale ɛnelɛ kpole ɔdeanle nu kɛ: “Yedɔ aze! Babelɔn Kpole ne ɛdɔ aze, na yerayɛ sunsum ɛtane ne mɔ tɛnlabelɛ nee ɛleka mɔɔ sunsum biala mɔɔ anwo ɛnde* nee aloma biala mɔɔ anwo ɛnde na ɔle bɛkyi la fea a! 3 Na yelua ye adwɔmane ɛbɛla* ɛya nza ne azo yenyia maanle maanle ne amuala, na azɛlɛ ye azo arelemgbunli nee ye bɔle adwɔmane, na azɛlɛ ye azo gualilɛma* luale ye anwonyia mɔɔ ɔnze nwolɛ nyiane la tumi zo nyianle bɛ nwo.” 4 Na mendele ɛnelɛ bieko vi anwuma kɛ: “Bɛvi ye nu, me menli, saa bɛngulo kɛ bɛnyia ye ɛtane ne anu kyɛfoa na bɛnyia ye ngyegyelɛ ne bie a. 5 Ɔluakɛ ye ɛtane ne anloa ɛboɔboa ɛhɔdwu anwuma, na Nyamenle ɛhakye ye amumuyɛ ne.* 6 Bɛva mɔɔ ɔvale ɔyɛle awie mɔ la bie bɛdua ye kakɛ, ɛhɛe, bɛva ye mɔnwo nwiɔ bɛdua ye kakɛ; kanrɛlɛ ne mɔɔ ɔfonlanle nu la, bɛfonla ye mɔnwo nwiɔ bɛmaa ye. 7 Kɛzi ɔwulale ɔ nwo anyunlunyia nee ye anwonyia mɔɔ yeanze nwolɛ nyiane mɔɔ ɔvale ɔyɛle ɔ nwo la, zɔhane ala a bɛmaa ɔnwu amaneɛ na ɔli nyane a. Ɔluakɛ ɔka ye wɔ ye ahonle nu kɛ: ‘Mede me ebia nu kɛ belemgbunli raalɛ, na menle kunlavolɛ, na menrɛli nyane ɛlɛ.’ 8 Ɛhye ati a ye ngyegyelɛ bara kenle ko demua la, ewule nee nyane nee ɛhɔne, na bɛbava senle bayela ye bɔkɔɔ, ɔluakɛ Gyihova* Nyamenle mɔɔ buale ye ndɛne la anwo yɛ se. 9 “Na saa arelemgbunli mɔɔ wɔ azɛlɛ ye azo mɔɔ bɛ nee ye bɔle adwɔmane ɛbɛla* na bɛnyianle ye anwonyia ne mɔɔ ɔnze nwolɛ nyiane la bie la nwu ye ɛyelalɛ ne esike ne a, bɛbazu na bɛali ɔ nwo nyane. 10 Kɛmɔ bɛsulo ye amaneɛnwunlɛ ne la ati, bɛbagyinla moamoa bɛaha kɛ: ‘Gyakɔ, gyakɔ, wɔmɔ suakpole Babelɔn mɔɔ ɛyɛ se a, ɔluakɛ dɔnehwele ko anu ala a wɔ ndɛnebualɛ ɛra a!’ 11 “Gualilɛma mɔɔ bɛwɔ azɛlɛ ye azo la noko ɛlɛsu ali ɔ nwo nyane, ɔluakɛ awie ɛnle ɛkɛ mɔɔ ɔbadɔ bɛ ninyɛne ne bieko a, 12 ninyɛne mɔɔ le kɛ nvutuke, dwɛtɛ fufule, ezukoa awolɛ, avikpa, lenen kpalɛ, ɛdanlɛ kɔkɔlɛ, selekye, tɛladeɛ kɔkɔlɛ; nee debie biala mɔɔ bɛva baka mɔɔ bɔ evuanlɛ bɛyɛ; nee debie biala mɔɔ bɛva ɛzɛlɛ bɛyɛ, nee debie biala mɔɔ bɛva baka kpalɛ, kɔbele, bulalɛ nee bolɛ memeamemea bɛyɛ la; 13 akee ninyɛne evuanlɛ, Yindia sinzimile, ayilevuanlɛ, nwole evuanlɛ, ɛyɛlɛvuanlɛ, nwanye, ɔlivi nwole, esamo, hwiiti, nlankɛ, mboane, mgbɔnwɔ, ehwili, ngɛkɛlɛ, nee menli. 14 Ɛhɛe, ma kpalɛ ne mɔɔ ɛnee ɛkulo* la ɛbɔ wɔ, yɛɛ aleɛ kpalɛ nee ninyɛne mgbalɛ kɔsɔɔti ɛminli, ɛnrɛnyia bɛ bieko. 15 “Gualilɛma ne mɔɔ dɔnenle ninyɛne ɛhye mɔ mɔɔ bɛluale ɔ nwo zo bɛnyianle bɛ nwo la bagyinla moamoa ɔluakɛ bɛsulo ye amaneɛnwunlɛ ne la ati, na bɛbazu bɛali nyane, 16 na bɛaha kɛ: ‘Gyakɔ, gyakɔ, suakpole mɔɔ heda lenen kpalɛ, ɛdanlɛ kɔkɔlɛ na ɔwula tɛladeɛ kɔkɔlɛ na ɔfa nvutuke ninyɛne nee ezukoa awolɛ nee avikpa ɔsiezie ɔ nwo kɛnlɛma la, 17 ɔluakɛ dɔnehwele ko anu ala anwonyia kpole ɛhye ɛminli!’ “Na melikavolɛ biala nee awie biala mɔɔ dua nyevile zo tu adenle nee awie biala mɔɔ yɛ meli nu gyima nee bɛdabɛ mɔɔ bɛyɛ nyevile zo gyima la amuala gyinlanle moamoa 18 na mɔɔ bɛlɛnea esike ne mɔɔ vi ye ɛyelalɛ ne anu ɛlɛba la, bɛdeanle nu bɛhanle kɛ: ‘Sua boni a le kɛ suakpole ne a?’ 19 Bɛvale ndɛtɛlɛ bɛguale bɛ ti zo na bɛdeanle nu, bɛzunle na bɛlile nyane, na bɛhanle kɛ: ‘Gyakɔ, gyakɔ, suakpole mɔɔ nuhua a bɛdabɛ mɔɔ bɛfa meli bɛkɔ nyevile zo la kɔsɔɔti luale ye anwonyia zo nyianle bɛ nwo la, ɔluakɛ dɔnehwele ko anu ala, ye ninyɛne kɔsɔɔti ɛminli!’ 20 “O anwuma, di fɛlɛko wɔ mɔɔ ɛdo ye la anwo, bɛdabɛ nwuanzanwuanzama nee ɛzoanvolɛma nee ngapezoma noko, ɔluakɛ bɛdabɛ ti Nyamenle ɛbua ye ndɛne!” 21 Na anwumabɔvolɛ anwosesebɛ bie maanle bolɛ mɔɔ le kɛ ɛdibolɛ kpole bie la zo na ɔvuandinle ɔdole nyevile ne anu ɔhanle kɛ: “Kɛ bɛbavuandi Babelɔn suakpole ne ndɛndɛ bɛado ye lɔ la ɛne, na bɛnrɛnwu ye bieko. 22 Na bɛnrɛde edwɛndolɛma mɔɔ bɛbɔ sanwule nee bɛdabɛ mɔɔ bɛto edwɛne, nee bɛdabɛ mɔɔ bɛbɔ fulutu nee bɛdabɛ mɔɔ bɛbɔ aweɛne tendenle la ane bieko wɔ wɔ nu ɛlɛ. Na bɛnrɛnwu awie biala mɔɔ di adwinli la wɔ wɔ nu bieko, na bɛnrɛde ɛdibolɛ ne wɔ wɔ nu bieko. 23 Na kɛnlaneɛ wienyi biala ɛnrɛda wɔ wɔ nu bieko, na bɛnrɛde atɔfolɛ nrenyia nee atɔfolɛ ne wɔ wɔ nu bieko; ɔluakɛ ɛnee wɔ gualilɛma a le menli mgbole wɔ azɛlɛ ye azo a, na ɛluale wɔ sunsum ɛtane nyɛleɛ zo ɛbɛlɛbɛlale maanle maanle ne mɔ amuala. 24 Ɛhɛe, ye nuhua a bɛnwunle ngapezoma nee nwuanzanwuanzama nee bɛdabɛ mɔɔ bɛhunle bɛ wɔ azɛlɛ ye azo la amuala mogya a.”\n^ Anzɛɛ ɔkola ɔkile, “ɛnwomenle; sunsum nu edwɛkɛ.”\n^ Anzɛɛ “gualilɛma mɔɔ bɛtu adenle.”\n^ Anzɛɛ “ye ɛtane ne mɔ.”


1 Korinti 2 ACD - Me-nanboana Yesu asonbo, nɛ ba fɛye - Bible Search\n1 Korinti 1 1 Korinti 3\nYesu Kirisito Mɔ‑rɛ Mɔ-Lɛwu Ilaa Wolɛ Ne Nan Tɔgɛ Sa Asa\n1Me-nanboana Yesu asonbo, nɛ ba fɛye asɛ mɔ, meŋ kyu ɔlaako anyibo atɔngɛbi baa tɔngɛ sa fɛye. Nɛ lɛɛ daa Wurubuaarɛ gɛsintin tɔgɛ. 2I lii fɛɛ nɛ wolaa tɔgɛ sa me-nyoro yɛɛ aberɛ abono nan nyiile fɛye ilaa mɔ, nan kyu me-nyoro fɛɛ meŋ nyi ɔlaako. Yesu Kirisito mɔ‑rɛ mɔ-lɛwu ɔbono o wuꞌ sɔɔ aye-nkpa mɔ wolɛ ilaa ne nan tɔgɛ. 3N bo fɛye asɛ n kya nyiile fɛye ilaa mɔ, me-nyoro gi kya da. Meŋ kyu fɛye de ɔlon, nɛ selɛ me-nyoro. 4Yesu lɛwu ilaa ibono nɛ tɔgɛ mɔ de me-atɔngɛbi mɔ dɔ mɔ, meŋ kyu adawo agyɛbi de ɔlaako anyibo agyɛbi buɛɛlɛ fɛye. Wurubuaarɛ Oduduu mɔ ne n kyu mɔ-ɔlon kyu lɛɛ Wurubuaarɛ ilaa nyiile fɛye. 5Ibono so meŋ kyu adawo agyɛbi tɔngɛ mɔ ne n gyɛ yɛɛ meŋ laarɛ fɛɛ fɛꞌ sɔɔ Yesu gyi kyu lii anyamesɛ-lɛɛ ɔlaako ginyi so. Nɛ laarɛ daa yɛɛ fɛꞌ sɔɔ mɔ gyi kyu lii Wurubuaarɛ ɔlon mɔ so.\nWurubuaarɛ Ɔlaako Ginyi Gi Gyɛ Gɛsintin\n6Imɔ‑rɛ imɔ gɛnen gbaa mɔ, nengyene me‑rɛ me-nanboana a tɛ saarɛ abono mɛ ti ten ansi Wurubuaarɛ ilaa dɔ mɔ, a kya kyu ɔlaako anyibo agyɛbi tɔngɛ sa mɔmɔ. Gɛsinkpan so gɛkyena gɛdɛ dɔ asa de mɔmɔ-abelɛnsɛ mɛŋ kya kyu yɛɛ aye-ɔlaako ginyi gidɛ gi taa gyɛ ɔlaako ginyi. Yɛgɛ mɔmɔ-ɔlon de mɔmɔ-ɔlaako ginyi kya baa yela ɔkara. 7Ɔlaako ginyi ilaa ibono a kya lɛɛ tɔgɛ mɔ i gyɛ daa Wurubuaarɛ-lɛɛ ɔlaako ginyi. Gɛnen ɔlaako ginyi mɔ gi gyɛ ilaa boduduusɛ ibono Wurubuaarɛ gi wolaa kyu imɔ ŋara. Pɛi de soso de gɛsɛ i lɔɔ wɔra ilɛɛsɛ mɔ, Wurubuaarɛ gi wolaa tɔgɛ mɔ-ilaa boduduusɛ idɛ so ilaa yela yɛɛ a laa nyɛ mɔ-nyisigyi kyu naa de imɔ so. 8Abelɛnsɛ abono mɛ kerɛ asa so Yesu gɛkyena aberɛ dɔ mɔ, mɔmɔ dɔ ɔko‑rɛ ɔko mɛŋ nu Wurubuaarɛ ɔlaako ginyi ilaa ibono n darɛ faa gɛsɛ. Nengyene mɛnan nu imɔ gɛsɛ mɔ, nkana mɛ maŋ da Wura Yesu, Nyisigyi Wura mɔ aŋanbi mada de oyii. 9Gɛnɔɔbono mɛ mɛŋ nu gɛsɛ mɔ, i gyɛ daa ilaa ibono mɛ wolaa ŋmarasɛ Wurubuaarɛ agyɛbi dɔ yɛɛ,\n“Ilaa ibono ɔko ansi aŋ ti wu kerɛ,\nɔko aso aŋ ti nu kerɛ,\nne ɔko mɛŋ ti taa sa imɔ so gɛwɔnsa kerɛ mɔ,\ngɛnen ilaa ibono ne Wurubuaarɛ gi baala yela\nsa asa abono mɛ kya laarɛ mɔ Wurubuaarɛ ilaa mɔ.”\n10Aye abono a kya ka gyan Yesu so mɔ, gɛnen ilaa idɛ ne Wurubuaarɛ gi lɛɛ nyiile aye. Ɔ lɛɛ imɔ nyiile aye naa daa de mɔ-Oduduu mɔ so. I lii fɛɛ mɔ-Oduduu mɔ ne n kya kerɛ ilaa kamaasɛ dɔ dabɔlɛ Wurubuaarɛ gisen dɔ ilaa wu sɔnlii. 11Ɔko‑rɛ ɔko mɛŋ nyi mɔ-nanbo nyamesɛ nwɔnsa dɔ, gɛnen mɔ, kaasɛ gbaa-gbaa oduduu ɔbono ɔ bo mɔ dɔ mɔ wolɛ ne n nyi mɔ-nwɔnsa dɔ. Gɛnen kee ne Wurubuaarɛ Oduduu mɔ wolɛ ne n nyi Wurubuaarɛ nwɔnsa dɔ. 12I mɛŋ gyɛ gɛsinkpan so-lɛɛ oduduu ɔnan ne Wurubuaarɛ gi kyu sa aye abono a kya ka gyan Yesu so mɔ. Wurubuaarɛ gbaa-gbaa lɛɛ Oduduu ne o kyu sa aye de aꞌ nyɛ nu ilaa dɛnsɛ ibono ɔ wɔra sa aye mɔ gɛsɛ. 13Imɔso a kya lɛɛ Wurubuaarɛ ilaa idɛ gɛsɛ a kya sa asa faa mɔ, oduduu dɔ ilaa ne a kya lɛɛ gɛsɛ a kya sa mɔmɔ abono kee Wurubuaarɛ Oduduu mɔ bo mɔmɔ dɔ mɔ. Ne i mɛŋ gyɛ anyamesɛ-lɛɛ ɔlaako ginyi ne a kya kerɛ de aꞌ nyɛ agyɛbi abono a laa kyu tɔngɛ mɔ. Wurubuaarɛ Oduduu mɔ ne n kya nyiile aye agyɛbi tɔgɛsɛ.\n14Nyamesɛ ɔbono Wurubuaarɛ Oduduu mɔ mɛŋ bo mɔ dɔ mɔ mɛŋ kya kyule gɛsintin gɛbono Wurubuaarɛ Oduduu mɔ kya nyiile anyamesɛ mɔ. Wurubuaarɛ Oduduu mɔ ilaa nyiilesɛ mɔ i kya biiri mɔ ansi daa, iŋ bo gɛsɛ sa mɔ, yɛgɛ Wurubuaarɛ Oduduu mɔ, mɔ, ne n kya kpaa nyamesɛ de ɔꞌ sa imɔ so gɛwɔnsa baragɛ imɔ dɔ de oꞌ nu gɛsɛ. 15Nyamesɛ ɔbono Wurubuaarɛ Oduduu bo mɔ dɔ mɔ berɛ kya bii baragɛ ilaa kamaasɛ dɔ nu gɛsɛ. Mɔ gbaa-gbaa lɛɛ gisen dɔ ilaa mɔ, ɔko maŋ taalɛ baragɛ imɔ dɔ nu gɛsɛ. 16I dɛ daa fɛɛ agyɛbi abono mɛ wolaa ŋmarasɛ yela Wurubuaarɛ dɔ mɔ. Mɛ ŋmarasɛ yɛɛ,\n“Fo anɛ ne n ti taalɛ bii Wura Wurubuaarɛ nwɔnsa dɔ?\nFo anɛ ne n ti taalɛ nyiile mɔ ilaa iko?”\nAye abono a bo Wurubuaarɛ Oduduu aye dɔ mɔ berɛ, a nyɛ Kirisito gɛwɔnsa ɔnan.


Mɔlebɛbo Ninyɛnebɔlɛ Nwo Edwɛkɛ | Baebolo Nu Edwɛkɛ\nNINYƐNE mgbalɛ mɔɔ yɛlɛ la amuala vi Nyamenle ɛkɛ. Ɔbɔle sɛnzɛne ne kɛ ɔmaa yɛ wienyi alehyenlɛ nu, yɛɛ siane ne nee nwɔlɔra ne mɔ amaa yɛanyia wienyi aledwolɛ nu. Akee Nyamenle bɔle azɛlɛ ne kɛ yɛdɛnla zolɛ.\nNoko tɛ sɛnzɛne ne, siane ne, nwɔlɔra ne mɔ yɛɛ azɛlɛ ne a le ninyɛne mɔɔ Nyamenle lumua bɔle a. Ɛze debie mɔɔ lumua la ɔ? Nyamenle lumua bɔle menli mɔɔ le kɛ ɔdaye la. Yɛnnwu menli ɛhye mɔ, kɛmɔ yɛnnwu Nyamenle ala la. Wɔ Baebolo ne anu bɛfɛlɛ menli ɛhye mɔ anwumabɔvolɛma. Nyamenle bɔle anwumabɔvolɛ ne mɔ kɛ bɛ nee ye ɛdɛnla anwuma.\nAnwumabɔvolɛ mɔɔ lumua mɔɔ Nyamenle bɔle la le ngakyile. Ɛnee ɔle Nyamenle Ara mɔɔ lumua, na ɔ nee ɔ Ze yɛle gyima. Ɔboale Nyamenle ɔmanle ɔbɔle ninyɛne gyɛne mɔɔ ɛha la amuala. Ɔboale Nyamenle ɔmanle ɔbɔle sɛnzɛne ne, siane ne, nwɔlɔra ne mɔ yɛɛ yɛ azɛlɛ ye.\nƐnee kɛ azɛlɛ ne de ɛ? Mɔlebɛbo ne ɛnee awie biala ɛnrɛhola azɛlɛ ne azo tɛnla. Ɛnee debie biala ɛnle azɛlɛ ne azo kɛ azule tandane ko ala. Noko ɛnee Nyamenle kpondɛ kɛ menli tɛnla azɛlɛ ne azo. Ɔti ɔbɔle ɔ bo kɛ ɔsiezie ninyɛne yeamaa yɛ. Duzu a ɔyɛle a?\nMɔɔ lumua, ɛnee azɛlɛ ne hyia wienyi. Yemɔti Nyamenle manle wienyi vile sɛnzɛne ne anu dale azɛlɛ ne azo. Ɔyɛle ɛhye amaa yɛanyia aledwolɛ nee alehyenlɛ. Ɛhye mɔ anzi, Nyamenle manle azɛlɛ vile azule tandane ne anu rale.\nMɔlebɛbo ne ɛnee debie biala ɛnle azɛlɛ ne azo. Ɛnee ɔle kɛ nvoninli ne mɔɔ ɛnwu ye wɔ ɛke la. Ɛnee ndotolo anzɛɛ mbaka anzɛɛ nane nane ɛnle ɛkɛ. Ɛnee fɛlɛ biala bɔbɔ ɛnle nyevile ne anu. Ɛnee Nyamenle lɛ gyima dɔɔnwo yɛ amaa azɛlɛ ne ayɛ kɛnlɛma kpalɛ kpalɛ yeamaa nane nee menli adɛnla zo.\nGyɛlɛmaya 10:12; Kɔlɔsaema 1:15-17; Mɔlebɛbo 1:1-10.


1 Pita 2 | Yintanɛte Zo Baebolo | Ewiade Fofolɛ Ngilebɛbo\nPita Mɔɔ Limoa 2:1-25\nBɛhulo edwɛkɛ ne (1-3)\nTease awolɛ mɔɔ bɛva bɛzi sunsum nu sua (4-10)\nBɛle kɛ nyɛvolɛ wɔ ewiade (11, 12)\nMɛlɛbɛnwoaze kpalɛ (13-25)\nKelaese le neazo maa yɛ (21)\n2 Yemɔti, bɛhwe bɛ nwo bɛvi ɛtane biala+ nee mɛlɛbɛla nee nabalaba nee anyebolo nee awie mɔ anwo edwɛkɛ ɛtane ɛhehanlɛ nwo. 2 Bɛyɛ bɛ nwo kɛ mbɔdɔma la,+ bɛnyia ɛhulolɛ bɛmaa edwɛkɛ ne anu nyɛfonzule ne mɔɔ bɛtɛfonlanle nu la, amaa bɛalua zo bɛanyi bɛahɔ ngoanelielɛ nu,+ 3 wɔ mekɛ mɔɔ bɛzɔ bɛnlea* kɛ Awulae le atiakunlukɛnlɛma la. 4 Na bɛrɛla ye ɛkɛ ne kɛ tease bolɛ mɔɔ menli ɛkpo ye+ noko Nyamenle ɛkpa nu ɛye ye na ɔsonle bolɛ ɔmaa ye,+ 5 bɛdabɛ noko bɛle tease awolɛ mɔɔ bɛlɛfa bɛ bɛazi sunsum nu sua+ bɛamaa bɛayɛ ɛsɔfoma nwuanzanwuanza, amaa bɛalua Gyisɛse Kelaese anwo zo bɛabɔ sunsum nu afɔle+ mɔɔ sɔ Nyamenle anye la.+ 6 Na Ngɛlɛlera ne ka kɛ: “Nea! Melɛfa bolɛ mɔɔ mekpa nu meye la meado Zayɔn, adiabo mgbɛnezo bolɛ mɔɔ anwo hyia, na awie biala mɔɔ kɛnyia diedi wɔ nu la bɛnrɛye ɔ rɛle bɛnrɛdo ɔ sa nu.”*+ 7 Yemɔti, bɛmɛ a ɔsonle bolɛ ɔmaa bɛ a, ɔluakɛ bɛle diedima; na bɛdabɛ mɔɔ bɛnlie bɛnli la ɛdeɛ, “bolɛ ne mɔɔ suasivoma ne kpole la,+ yemɔ ala a ɛrayɛ mgbɛnezo bolɛ mɔɔ anwo hyia kpalɛ a”+ 8 yɛɛ “azedolɛ bolɛ nee ɛtaneyɛlɛ bodane.”+ Bɛlɛtu bɛagua ɔluakɛ bɛandie edwɛkɛ ne. Ɛhye ala ati noko a bɛkpale bɛ a. 9 Noko bɛmɛ bɛle “abusua mɔɔ bɛkpa nu bɛye bɛ, alehelɛ ɛsɔfoma, maanle nwuanzanwuanza,+ menli mɔɔ bɛva bɛ bɛyɛ agyapadeɛ titili,+ kɛ bɛha” Ahenle mɔɔ vɛlɛle bɛ vile awozinli nu rale ye wienyi ne mɔɔ yɛ nwanwane anu la+ “nyɛleɛ kpalɛ* ne bɛhile.”+ 10 Mekɛ bie ɛnee bɛnle Nyamenle menli, noko kɛkala bɛyɛ ye menli;+ mekɛ bie ɛnee bɛnze bɛ anwunvɔne, noko kɛkala bɛze bɛ anwunvɔne.+ 11 Alɔvolɛ, metu bɛ folɛ kɛ nyɛvolɛ nee adendulɛma+ kɛ bɛhɔ zo bɛhwe bɛ nwo bɛvi nwonane nu atiakunluwɔzo+ mɔɔ ko tia bɛ* la anwo.+ 12 Bɛbɔ ɛbɛla kpalɛ wɔ maanle maanle ne anu,+ amaa saa bɛto bɛ ɛzonle kɛ bɛyɛ ninyɛndane a, bɛalua bɛ gyima kpalɛ ne+ mɔɔ bɛdabɛ mumua ne bɛdi nwolɛ daselɛ la azo bɛawula Nyamenle anyunlunyia wɔ kenle mɔɔ ɔbaranlea kɛzi ninyɛne de la. 13 Awulae ati, bɛbɛlɛ bɛ nwo aze bɛmaa menli ngyehyɛleɛ biala,+ saa belemgbunli+ mɔɔ lɛ tumi o, 14 anzɛɛ amɛnladoma mɔɔ yezoa bɛ kɛ bɛhɔhwe ɛtanevolɛma anzo na bɛye bɛdabɛ mɔɔ bɛdi boɛ la ayɛlɛ la o.+ 15 Ɔluakɛ ɔle Nyamenle ɛhulolɛdeɛ kɛ bɛbayɛ kpalɛ na bɛamaa bɛdabɛ mɔɔ bɛnlɛ adwenle na bɛtendɛ mgbane mgbane la aha bɛ nloa ado nu.*+ 16 Bɛyɛ bɛ nwo kɛ bɛle alehelɛ,+ noko bɛmmafa bɛ fanwodi ne bɛkedɛheda ɛtane zo,*+ emomu kɛ bɛle Nyamenle ngɛkɛlɛ.+ 17 Bɛli menli kɔsɔɔti eni,+ bɛhulo mediema muala,*+ bɛzulo Nyamenle,+ bɛli belemgbunli ne eni.+ 18 Bɛmaa sonvolɛma ɛbɛlɛ bɛ nwo aze ɛmaa bɛ menle mɔ wɔ ɛzulolɛ muala anu,+ tɛ bɛdabɛ mɔɔ bɛdi boɛ na bɛlɛ ndelebɛbo la angome, emomu bɛdabɛ mɔɔ bɛ edwɛkɛ yɛ se la noko. 19 Na saa awie di nyane* na ɔnwu amaneɛ mɔɔ ɛnfɛta la ɔluakɛ ɔkpondɛ kɛ ɔnyia adwenle* mɔɔ anu te la wɔ Nyamenle anyunlu la ati a, ɔsɔ ɛnyelɛ.+ 20 Saa bɛyɛ ɛtane na bɛbo bɛ na bɛgyinla ɔ nloa a, nvasoɛ boni a wɔ zo a?+ Noko saa bɛlɛyɛ kpalɛ la ati bɛnwu amaneɛ na bɛgyinla ɔ nloa a, yemɔ a sɔ Nyamenle anye a.+ 21 Nɔhalɛ nu, ɛhye ati a bɛvɛlɛle bɛ a, ɔluakɛ Kelaese bɔbɔ nwunle amaneɛ maanle bɛ,+ na ɔgyakyile neazo ɔmaanle bɛ kɛ bɛli ɔ gyakɛ anzi* kpalɛ.+ 22 Yeanyɛ ɛtane biala+ yɛɛ bɛannwu mɛlɛbɛla wɔ ɔ nloa anu.+ 23 Mɔɔ bɛbɔ ye aholoba la,+ yeambɔ bɛ bie.+ Mɔɔ ɔnwu amaneɛ la+ yeanwunlonwunla awie, emomu ɔvale ɔ nwo ɔdole Ahenle mɔɔ bua ndɛne pɛlepɛle la+ anwo zo. 24 Ɔdaye mumua ne ɔzoale yɛ ɛtane+ wɔ ye sonlabaka ne anu wɔ baka ne azo,+ amaa yɛagyakyi* ɛtane na yɛadɛnla aze yɛamaa tenleneyɛlɛ. Na “ye nganlɛ ne mɔ azo a bɛluale bɛyɛle bɛ ayile a.”+ 25 Ɔluakɛ ɛnee bɛle kɛ mboane mɔɔ ɛminli la,+ noko kɛkala bɛzia bɛra mboaneneavolɛ ne+ nee bɛ ɛkɛla* sinzavolɛ* ne ɛkɛ.\n^ Anzɛɛ “bɛnwu ye.”\n^ Giliki aneɛ nu, “anyunlu ɛnrɛgua aze ɛlɛ.”\n^ Ɛhye kile, ye subane kpalɛ mɔɔ fɛta nganvolɛ la.\n^ Giliki aneɛ nu, “agyakyi.”\n^ Anzɛɛ “bɛye bɛ nloa wɔ ɛtane nwo.”\n^ Giliki aneɛ nu, “mediemayɛlɛ ne.”\n^ Anzɛɛ “alɔbɔlɛ.”\n^ Giliki aneɛ nu, “ɔ gyakɛ abo zo ne anzi.”\n^ Giliki aneɛ nu, “yɛawu yɛamaa.”\n^ Anzɛɛ “bɛ ngoane.”\n^ Giliki aneɛ nu, “neavolɛ.”


Asoo Nza Ɛnlonlɛ Le Ɛtane Ɔ? | Baebolo Kpuya\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuabo Croatian Czech Danish Dutch English Estonian Ewe Faroese Fijian Finnish Fon French Ga Georgian German Giliki Gitonga Greenlandic Gun Haitian Creole Hausa Hawaiian Hibulu Hiligaynon Hindi Hindi (Roman) Hungarian Iban Igbo Iloko Indonesia Mumule Aneɛ Indonesian Ireland Mumule Aneɛ Irish Italian Japanese Karen (S'gaw) Kazakh Kazakh (Arabic) Kikuyu Kiluba Kinyarwanda Kirghiz Kirundi Kongo Korean Lingala Lithuanian Luo Malagasy Malawi Mumule Aneɛ Malay Malayalam Maltese Mambwe-Lungu Mansaka Mongolian Myanmar Ndau Norwegian Nyaneka Nyungwe Nzema Oromo Pangasinan Persian Peru Mumule Aneɛ Polish Portuguese (Brazil) Portuguese (European) Punjabi Punjabi (Roman) Quechua (Cuzco) Romanian Russian Samoan Sango Sepedi Serbian (Cyrillic) Serbian (Roman) Setswana Shona Sidama Sinhala Slovak Slovenian Solomon Islands Pidgin Spanish Swahili Swedish Tagalog Tamil Tatar Telugu Tetun Dili Thai Tigrinya Tiv Tshwa Turkish Turkmen Uighur (Arabic) Uighur (Cyrillic) Ukrainian Urdu Urhobo Vietnamese Wayuunaiki Welsh Wichi Xhosa Yoruba Zulu\nƆnle ɛtane kɛ yɛbanlo nza ekyi. Baebolo ne ka kɛ nwanye le ahyɛlɛdeɛ mɔɔ vi Nyamenle ɛkɛ mɔɔ maa yɛ nye die wɔ ɛbɛlabɔlɛ nu a. (Edwɛndolɛ 104:14, 15; Nolobɔvo ne 3:13; 9:7) Baebolo ne eza maa yɛnwu ye kɛ nwanye le ayile.—1 Timote 5:23.\nMekɛ mɔɔ ɛnee Gyisɛse wɔ azɛlɛ ye azo la ɔnlonle nwanye. (Mateyu 26:29; Luku 7:34) Wɔ Gyisɛse nwanwane gyima ko mɔɔ ɛlie duma la anu, ɔhakyile nzule nza ɔvale ɔboale atɔfolɛ bie mɔɔ ɛnee bɛlɛyɛ la.—Dwɔn 2:1-10.\nEsiane mɔɔ wɔ nzabolɛ nu la\nBaebolo ne ɛnga nza nwo edwɛkɛ ɛtane noko ɔtendɛ ɔtia nzabolɛ. Yemɔti, saa Kilisienenli bie kulo kɛ ɔno nza a, ɔnle kɛ ɔno ɔbo. (1 Timote 3:8; Taetɛse 2:2, 3) Baebolo ne maa yɛnwu deɛmɔti ɔnle kɛ yɛbo nza la.\nƆmmaa yɛndwenle kpalɛ. (Mrɛlɛbulɛ 23:29-35) Awie mɔɔ ɛbo nza la ɛnrɛhola ɛnrɛli Baebolo ne anu mɛla mɔɔ se “bɛva bɛ sonlabaka ne bɛmaa Nyamenle kɛ afɔlebɔlɛ mɔɔ de ngoane nu, nwolɛ te na ɔsɔ Nyamenle anye, ɛzonlenlɛ nwuanzanwuanza mɔɔ bɛdwenle nwolɛ la” azo.—Wulomuma 12:1.\nNzabolɛ ɛmmaa yɛngola yɛngomo yɛ nwo zo yɛɛ ‘ɔsɛkye menli ndelebɛbo.’—Hozia 4:11; Ɛfɛsɛsema 5:18.\nƆbahola yeamaa awie ali ehyia anzɛɛ anyia ewule.—Mrɛlɛbulɛ 23:21, 31, 32.\nNyamenle anye ɛnlie nzabolɛ nwo.—Mrɛlɛbulɛ 23:20; Galeehyeama 5:19-21.\nBoni a bahile kɛ awie ɛbo nza a?\nSaa awie no nza na ɔfa ye ngoane anzɛɛ awie mɔ ɛdeɛ ɔto esiane nu a ɔkile kɛ yebo nza. Wɔ Baebolo ne anu saa bɛka kɛ awie ɛbo nza a ɔngile kɛ ahenle anye zo ɛbulu ye ala, emomu ɔkile awie mɔɔ nza ɛmmaa ɔnnwu mɔɔ ɔyɛ a, ye ɛdialɛ ɛyɛ basabasa, ɔdi mgbonde, anzɛɛ ye ɛdendɛlɛ ɛyɛ mgbane mgbane la. (Dwobu 12:25; Edwɛndolɛ 107:27; Mrɛlɛbulɛ 23:29, 30, 33) Bɛdabɛ mɔɔ bɛnno nza bɛmbo bɔbɔ la bahola amaa ‘nza dɔɔnwo ɛnlonlɛ . . . ahomo bɛ nwo zo’ na bɛayia ngyegyelɛ mɔɔ vi nu ba la bie.—Luku 21:34, 35.\nTwe ɛ nwo fi nwo bɔkɔɔ\nBaebolo ne eza ka mekɛ mɔɔ ɔnle kɛ Kilisienenli bie no nza la anwo edwɛkɛ:\nSaa ɔbagyegye awie mɔ a.—Wulomuma 14:21.\nSaa bɛnno nza wɔ maanle ne anu a.—Wulomuma 13:1.\nSaa awie ɛngola ɛngomo ɔ nwo zo wɔ nza nwo a. Ɔwɔ kɛ menli mɔɔ bo nza anzɛɛ nza ɛgya bɛ fi bɛ ɛhulolɛ nu yɛ nzenzaleɛ kpole.—Mateyu 5:29, 30.\nFa nwa awie Fa nwa awie Boni A Baebolo Ne Ka Ye Wɔ Nza Nwo A? Asoo Nza Ɛnlonlɛ Le Ɛtane Ɔ?\nijwbq edwɛkɛ 98


Luku 1 | Yintanɛte Zo Baebolo | Ewiade Fofolɛ Ngilebɛbo\nLuku Edwɛkpa 1:1-80\nKɔmaa Tiyɔfelɛse (1-4)\nGeebeleɛle ka Dwɔn Sɔnevolɛ ne awolɛ nwo edwɛkɛ (5-25)\nGeebeleɛle ka Gyisɛse awolɛ nwo edwɛkɛ (26-38)\nMɛle kpɔla Ɛlezabɛte (39-45)\nMɛle kanvo Gyihova (46-56)\nDwɔn awolɛ nee dumadonlɛ (57-66)\nZɛkalaya ngapezo ne (67-80)\n1 Kɛ mɔɔ menli dɔɔnwo ɛbɔ mɔdenle kɛ bɛkɛlɛ nɔhalɛ edwɛkɛ mɔɔ yɛlie yɛdo nu* bɔkɔɔ,+ 2 kɛmɔ alasevolɛ mɔɔ mɔlebɛbo ne bɛnwunle ninyɛne ɛhye mɔ bɛ nye zo+ na bɛbɔle edwɛkɛ ne nolo la hanle hilele yɛ la ati,+ 3 medame noko mebɔ kpɔkɛ zɔhane ala, ɔluakɛ menleɛnlea ninyɛne ne amuala anu pɛpɛɛpɛ ɔvi mɔlebɛbo ne, kɛ mekɛlɛ ye fɔɔnwo ne ala mearɛlɛ wɔ, anyunlunyianli Tiyɔfelɛse,+ 4 amaa wɔanwu ninyɛne mɔɔ bɛhilehile wɔ la anu nɔhalɛ ne kpalɛ.+ 5 Wɔ Dwudiya Belemgbunli Hɛlɔdo*+ mekɛ zo, ɛnee ɛsɔfo bie mɔɔ bɛfɛlɛ ye Zɛkalaya mɔɔ wɔ Abaegya+ ekpunli ne anu la wɔ ɛkɛ. Ɛnee ɔ ye vi Aalɔn abusua ne anu, bɛfɛlɛ ye Ɛlezabɛte. 6 Ɛnee bɛ mu nwiɔ bɛle tenlenema wɔ Nyamenle anyunlu, bɛlile Gyihova* mɛla nee ye adehilelɛ kɔsɔɔti azo bɔkɔɔ. 7 Noko ɛnee bɛnlɛ ralɛ, ɔluakɛ ɛnee Ɛlezabɛte le mota, yɛɛ bɛ mu nwiɔ bɛyɛ mrelera. 8 Mekɛ mɔɔ ɔdwule ye ekpunli ne anwo zo mɔɔ ɔlɛyɛ ye ɛsɔfo gyima ne+ wɔ Nyamenle anyunlu, 9 kɛ mɔɔ ɛsɔfo ne mɔ ngyehyɛleɛ* ne de la, ɛnee yedwu ɔ nwo zo kɛ ɔkɔkpu ayilevuanlɛ+ wɔ Gyihova* ɛzonlenlɛsua ne anu.+ 10 Mekɛ mɔɔ ɔlɛkpu ayilevuanlɛ ne la anu, ɛnee menli dɔɔnwo gua alienwo nehane bɛlɛyɛ asɔne. 11 Gyihova* anwumabɔvolɛ yele ɔ nwo hilele ye, ɔragyinlanle ayilevuanlɛ afɔlemokyea ne fema zo. 12 Mɔɔ Zɛkalaya nwunle ye la, ɔyɛle basaa na ɛzulolɛ hanle ye. 13 Noko, anwumabɔvolɛ ne zele ye kɛ: “Mmasulo Zɛkalaya, ɔluakɛ Nyamenle ɛdie wɔ modolɛ, na ɛ ye Ɛlezabɛte bawo ralɛ nrenyia, na ɛbado ye duma Dwɔn.+ 14 Ɛbali fɛlɛko na ɛ nye alie kpole, na menli dɔɔnwo bali ye awolɛ ne anwo fɛlɛko,+ 15 ɔluakɛ ɔbayɛ kpole wɔ Gyihova* anyunlu.+ Noko ɔnle kɛ ɔno nwanye anzɛɛ nza biala,+ na sunsum nwuanzanwuanza bayi ye tɛkɛɛ kolaa na bɛawo ye,*+ 16 na ɔbamaa Yizilayɛma dɔɔnwo azia ara Gyihova* bɛ Nyamenle ne ɛkɛ.+ 17 Eza ɔbava Yilaegya sunsum nee ye tumi yealimoa ɔ nyunlu,+ yeava yeahakyi selɛma ahonle yeara mralɛ nwo zo+ na yeamaa anzosesebɛma ara tenlenema nrɛlɛbɛ nwo, amaa yeaziezie menli yeamaa Gyihova.”*+ 18 Zɛkalaya zele anwumabɔvolɛ ne kɛ: “Kɛ ɔkɛyɛ na mealie ɛhye meali ɛ? Ɔluakɛ meyɛ ɛrelera, yɛɛ me ye ɛvolɛ ɛhɔ ɔ nyunlu.” 19 Anwumabɔvolɛ ne buale ye kɛ: “Medame a mele Geebeleɛle,+ mɔɔ gyinla Nyamenle anyunlu a,+ na yezoa me kɛ me nee wɔ ɛdendɛ na menga edwɛkpa ɛhye mengile wɔ. 20 Noko nea! ɛbayɛ mumule na ɛnrɛhola tendɛ kɔkpula kɛ ninyɛne ɛhye mɔ bara nu la, ɔluakɛ wɔanlie me edwɛkɛ ne mɔɔ ye mekɛ dwu a ɔbara nu la wɔanli.” 21 Menli ne hɔle zo hendɛle Zɛkalaya, na ɔzinle bɛ nwo kɛ yehyɛ wɔ ɛzonlenlɛsua ne anu zɛhae a. 22 Mɔɔ ɔvindele la, yeangola yeandendɛ yeangile bɛ, na bɛnyianle adwenle kɛ yenwu ɛnyelɛzodeɛnwunlɛ bie wɔ ɛzonlenlɛsua ne anu. Ɔhɔle zo ɔyɛle sɛkɛlɛneɛ ɔhilele bɛ noko yeangola tendɛ. 23 Mekɛ mɔɔ ɔwiele ye ɛzonlenlɛ nwuanzanwuanza* ne la, ɔhɔle ye sua nu. 24 Mekɛ bie anzi ɔ ye Ɛlezabɛte nrenzɛle, ɔveale sua nu siane nnu, na ɔhanle kɛ: 25 “Mɔɔ Gyihova* ɛyɛ ɛmaa me wɔ mekɛ ɛhye anu la ɛne. Yeranlea me na yeammaa meambɔ anyiemgba wɔ menli nyunlu.”+ 26 Mɔɔ ɔnyianle siane nsia la, Nyamenle zoanle anwumabɔvolɛ Geebeleɛle+ wɔ Galeli sua ne mɔɔ bɛfɛlɛ ye Nazalɛte la azo, 27 kɛ ɔhɔ bɛlɛra*+ bie mɔɔ bɛbɔ ye ɛwɔkɛ* kɛ nrenyia bie mɔɔ bɛfɛlɛ ye Dwosefi mɔɔ vi Devidi abusua nu bagya ye la ɛkɛ; bɛlɛra ne duma a le Mɛle.+ 28 Mɔɔ anwumabɔvolɛ ne rale ɛkɛ la, ɔzele ye kɛ: “Anzodwolɛ ɛha wɔ, wɔmɔ mɔɔ bɛlo wɔ a, Gyihova* nee wɔ lua.” 29 Noko ye edwɛkɛ ne gyegyele ye kpalɛ na ɔbɔle mɔdenle kɛ ɔkɛnwu mɔɔ ahyebizalɛ ne kile la. 30 Yemɔti anwumabɔvolɛ ne zele ye kɛ: “Mmasulo Mɛle, ɔluakɛ wɔnyia Nyamenle anyunlu ɛlolɛ. 31 Na nea! ɛbanrenzɛ wɔawo ralɛ nrenyia,+ na ɛbado ye duma Gyisɛse.+ 32 Ɔbayɛ kpole+ na bɛbavɛlɛ ye Anwuma Anwumanli ne Ara,+ na Gyihova* Nyamenle bava ɔ ze Devidi belemgbunli ebia ne amaa ye,+ 33 na ɔbali Belemgbunli wɔ Gyekɔbo sua nu dahuu, na ye Belemgbunlililɛ ɛnrɛra awieleɛ.”+ 34 Mɛle zele anwumabɔvolɛ ne kɛ: “Kɛ ɔkɛyɛ na ɛhye ayɛ zɔ wɔ mekɛ mɔɔ me nee nrenyia ɛtɛdale ɛlɛ la ɛ?”+ 35 Anwumabɔvolɛ ne buale ye kɛ: “Sunsum nwuanzanwuanza ne bara ɛ nwo zo,+ na Anwuma Anwumanli ne tumi ne baheda ɛ nwo zo. Ɛhye ati bɛbavɛlɛ mɔɔ ɛbawo ye la nwuanzanwuanza,+ Nyamenle Ara.+ 36 Nea! wɔ busuanli Ɛlezabɛte noko ɛnrenzɛ ralɛ nrenyia wɔ ye mrelera nu, raalɛ ne mɔɔ bɛfɛlɛ ye mota la, ye siane nsia ɛne; 37 ɔluakɛ edwɛkɛ* biala ɛnle ɛkɛ mɔɔ Nyamenle ɛnrɛmaa ɔnrɛra nu a.”+ 38 Akee Mɛle hanle kɛ: “Nea! Gyihova* sonvolɛ bɛlɛra a le me! Mɔɔ wɔha la ɛyɛ zɔ ɛmaa me.” Na anwumabɔvolɛ ne gyakyile ye ɛkɛ ne hɔle. 39 Mekɛ ne anu, Mɛle hanle ɔ nwo hɔle Dwuda sua bie mɔɔ gua awoka zo la azo, 40 ɔhɔle Zɛkalaya sua nu na ɔbizale Ɛlezabɛte ahye. 41 Mɔɔ Ɛlezabɛte dele Mɛle ahyebizalɛ ne la, kakula ne mɔɔ la ɔ kunlu la wulule, na sunsum nwuanzanwuanza ne yile Ɛlezabɛte tɛkɛɛ 42 na ɔdeanle nu kpole kɛ: “Bɛyila wɔ wɔ mraalɛ avinli, yɛɛ bɛyila kakula ne mɔɔ la ɛ kunlu la! 43 Kɛ ɔyɛle mɔɔ menyia nwolɛ adenle ɛhye, kɛ me Awulae mame ɛra me ɛkpɔlalɛ ɛ? 44 Nea! Mendele wɔ ahyebizalɛ ne ala la, kakula ne mɔɔ la me kunlu la vale anyelielɛ wulule. 45 Anyelielɛ noko a le mɔɔ liele lile la, ɔluakɛ debie biala mɔɔ vi Gyihova* ɛkɛ mɔɔ bɛha bɛhile ye la bara nu bɔkɔɔ.” 46 Na Mɛle hanle kɛ: “Me ɛkɛla* kanvo Gyihova,*+ 47 na me sunsum di fɛlɛko wɔ me Ngoanedievolɛ Nyamenle ne anwo,+ 48 ɔluakɛ yedo ɔ nye yenlea ye sonvolɛ bɛlɛra mɔɔ ɛnlɛ bie la.+ Na nea! ɔvi ɛnɛ mɔɔ kɔ la, awolɛndoazo kɔsɔɔti babu me kɛ melɛ anyelielɛ,+ 49 ɔluakɛ Tumivolɛ ne ɛyɛ ninyɛne mgbole ɛmaa me, na ye duma a le nwuanzanwuanza,+ 50 ɔvi awolɛndoazo zo kɔdwu awolɛndoazo zo, ɔnwu bɛdabɛ mɔɔ bɛsulo ye la anwunvɔne.+ 51 Yeva ɔ sa yeyɛ ninyɛne mgbole; yemaa bɛdabɛ mɔɔ bɛmemaa bɛ nwo zo wɔ bɛ ahonle nu la ɛbɔ asande.+ 52 Yedu tumivolɛma yevi arelemgbunli mbia zo+ na yekpogya koahweabanema zo;+ 53 yemaa menli mɔɔ ɛhɔne ɛlɛku bɛ la ɛnyia ninyɛne mgbalɛ bɛ ko ɛyi+ na yemaa sukoavolɛma ɛva bɛ sa mgbane ɛhɔ. 54 Yeranlea ye sonvolɛ Yizilayɛ, na yehakye ye anwunvɔnezelɛ ne,+ 55 kɛ mɔɔ ɔhanle ɔhilele yɛ nenyia mɔ, Ebileham nee ɔ bo zo amra dahuu la.”+ 56 Mɛle nee ye dɛnlanle kɛyɛ siane nsa, na ɔziale ɔhɔle ye sua nu. 57 Akee mekɛ dwule kɛ Ɛlezabɛte wo, na ɔwole ralɛ nrenyia. 58 Ye kpalɛzoamra nee ye mbusuafoɔ dele kɛ Gyihova* ɛze ye anwunvɔne kpole, na bɛ nee ye lile fɛlɛko.+ 59 Ye kenle mɔtwɛ ne azo, bɛrale kɛ bɛbapɛ kakula ne mrenyiazo,+ na ɛnee bɛkulo kɛ bɛfa ye bɛto ye papa Zɛkalaya. 60 Noko ye mame buale kɛ: “Kyɛkyɛ! bɛbavɛlɛ ye Dwɔn.” 61 Na bɛzele ye kɛ: “Awie biala ɛnle wɔ abusua ne anu mɔɔ bɛfɛlɛ ye zɔhane a.” 62 Akee bɛyɛle sɛkɛlɛneɛ bɛbizale ye papa kɛzi ɔkulo kɛ bɛfɛlɛ ye la. 63 Yemɔti ɔbizale bɛ ɔliele taboa na ɔhɛlɛle zolɛ kɛ: “Ye duma a le Dwɔn.”+ Ɛhye yɛle bɛ muala azibɛnwo. 64 Ɛkɛ ne ala, ɔ nloa bukele na ɔ tafinlima zianyinle na ɔbɔle ɔ bo ɔdendɛle+ ɔyele Nyamenle ayɛlɛ. 65 Ɛzulolɛ hanle ye kpalɛzoamra amuala, na bɛhanle ɛhye mɔ kɔsɔɔti anwo edwɛkɛ wɔ Dwudiya maanzinli ne mɔɔ gua awoka zo la anu amuala. 66 Na bɛdabɛ mɔɔ bɛdele la kɔsɔɔti vale ziele bɛ ahonle nu na bɛhanle kɛ: “Duzu a kakula ɛhye bayɛ a?” Ɔluakɛ ɛnee Gyihova* asa wɔ ɔ nwo zo amgba. 67 Akee sunsum nwuanzanwuanza ne wolole ye papa Zɛkalaya na ɔhanle ngapezo kɛ: 68 “Ayɛlɛyelɛ ɛha Gyihova,* Yizilayɛ Nyamenle ne,+ ɔluakɛ yeranlea ye menli na yelie bɛ ngoane.+ 69 Yekpogya ngoanelielɛ mɛne bie zo+ yemaa yɛ wɔ ye sonvolɛ Devidi sua nu,+ 70 kɛ mɔɔ yelua ye tete ngapezoma nwuanzanwuanza ne mɔ anwo zo yeha la,+ 71 ɔbalie yɛ yeavi yɛ agbɔvolɛ nee bɛdabɛ mɔɔ bɛkyi yɛ la amuala asa anu;+ 72 ɔbaze yɛ nenyia mɔ anwunvɔne na yeahakye ye ngyekyeleɛ nwuanzanwuanza ne,+ 73 ndane ne mɔɔ ɔhanle yɛ nenyia Ebileham,+ 74 kɛ saa ɔdie yɛ ɔfi yɛ agbɔvolɛ asa anu a, ɔbamaa yɛanyia adenle yɛazonle ye dahuu mɔɔ yɛnzulo 75 wɔ nɔhalɛlilɛ nee tenleneyɛlɛ nu wɔ ɔ nyunlu wɔ yɛ ngoane mekɛ kɔsɔɔti anu la. 76 Na wɔmɔ kakula ɛhye, bɛbavɛlɛ wɔ Anwuma Anwumanli ne ngapezonli, ɔluakɛ ɛbalimoa Gyihova* anyunlu wɔahɔziezie ye ndenle,+ 77 na wɔamaa ye menli ne anwu kɛ ɔbava bɛ ɛtane yeahyɛ bɛ na yealie bɛ ngoane,+ 78 ɔlua yɛ Nyamenle ne anwunvɔnezelɛ ti. Anwunvɔnezelɛ ɛhye ati, alehyenlɛ wienyi bavi anwuma ada yɛ nwo zo, 79 yeamaa bɛdabɛ mɔɔ bɛde awozinli nee ewule alubo bo+ la anwu wienyi na yeahile yɛ adenle wɔ anzodwolɛ adenle zo.” 80 Na kakula ne nyinle na ɔyɛle se wɔ sunsum nu, na ɔdɛnlanle fienemgbole ne anu ɔhɔkpulale kenle mɔɔ ɔlale ɔ nwo ali wɔ bagua nu ɔhilele Yizilayɛma la.\n^ Anzɛɛ “yɛdie yɛdi.”\n^ Anzɛɛ “amaamuo.”\n^ Anzɛɛ “yeavi ɔ nli akunlu.”\n^ Anzɛɛ “bɛlɛra mɔɔ ɛnze nrenyia.”\n^ Anzɛɛ “bɛyia ye.”\n^ Anzɛɛ “debie.”\n^ Anzɛɛ “Me sonlabaka ne amuala.” Nea Edwɛkɛbohilelɛ.


Kɛzi Ɛbava Wɔ Ahonle Muala Wɔahulo Nyamenle La | Baebolo ne Kilehile\nSie Ɛ Nwo wɔ Nyamenle Ɛlɔlɛ Nu\nDuzu a ɔwɔ kɛ yɛyɛ yɛkile kɛ yɛkulo Nyamenle a?\nKɛ yɛbazi yɛazie yɛ nwo wɔ Nyamenle ɛlɔlɛ nu ɛ?\nKɛzi Gyihova bayila bɛdabɛ mɔɔ bɛkɔ zo bɛsie bɛ nwo wɔ ye ɛlɔlɛ nu la ɛ?\nAsoo ɛbava Gyihova wɔayɛ wɔ ɛvealeka wɔ ngyegyelɛ mekɛ ɛhye anu?\n1, 2. Nienwu a yɛbahola yɛanyia ɛvealeka mɔɔ anwobanebɔlɛ wɔ la ɛnɛ a?\nFA YE kɛ ɛlua adenle bie anu wɔ mekɛ mɔɔ ahumu ɛlɛtu la. Maanle nu munla. Ezule ne bɔ ɔ bo fedefede, ɔkuluhulu, na akee ɔtɔ kpole. Ɛnriandi ndɛndɛ kɛ ɛkpondɛ ɛleka wɔavea. Ɛkado ɛ nye la, wɔnwu ye kɛ sua bie gyi adehane ɛkɛ ne. Ɔlɛ anwosesebɛ, nuhua le resee, yɛɛ ɛkɛ ne le kɛnlɛma. Nea kɛ ɛ nye bazi alie ɛvealeka zɔhane anwo a!\n2 Yɛde mekɛ mɔɔ ɛnle kpalɛ fee la anu. Gyinlabelɛ mɔɔ ewiade ne wɔ nu la ɛlɛsɛkye. Noko yɛlɛ ɛleka mɔɔ yɛbahola yɛanyia anwobanebɔlɛ yɛavi ngyegyelɛ nwo a. Ɔwɔ ni? Yɛ mɔɔ Baebolo ne kilehile la nzonlɛ: ‘Mebaha meahile Gyihova kɛ: “Ɛle me ɛvealeka nee me aranemgbole; ɛle me Nyamenle mɔɔ me rɛle wɔ wɔ nu a.”’—Edwɛndolɛ 91:2.\n3. Kɛzi yɛbahola yɛava Gyihova yɛayɛ yɛ ɛvealeka ɛ?\n3 Suzu ɛhye anwo nea! Gyihova, aleɛabo Bɔvolɛ nee Tumivolɛ ne kola bɔ yɛ nwo bane, ɔluakɛ ɔlɛ tumi ɔtɛla awie biala anzɛɛ debie biala mɔɔ bahola aboda yɛ la. Saa bɔbɔ yɛyia ngyegyelɛ a, Gyihova bahola aye mɔɔ vi nuhua ba la kɔsɔɔti avi ɛkɛ. Kɛzi yɛbahola yɛava Gyihova yɛayɛ yɛ ɛvealeka ɛ? Ɔwɔ kɛ yɛfa yɛ rɛle yɛwula ye nu. Bieko, Nyamenle Edwɛkɛ ne tu yɛ folɛ kɛ: “Bɛzie bɛ nwo wɔ Nyamenle ɛhulolɛ ne anu.” (Dwuudu 21) Ɛhɛe, ɔhyia kɛ yɛsie yɛ nwo wɔ Nyamenle ɛlɔlɛ nu, na yɛ nee yɛ anwuma Selɛ ne nyia abusuabɔlɛ kpalɛ mɔɔ ɛlɔlɛ wɔ nu a. Saa ɔba ye zɔhane a yɛbahola yɛanyia anwodozo kɛ ɔle yɛ ɛvealeka. Noko kɛzi yɛbahola yɛ nee ye anyia zɛhae abusuabɔlɛ ne ɛ?\nNWU NYAMENLE ƐLƆLƐ NE NA YƐ NWOLƐ DEBIE\n4, 5. Ndenle mɔɔ Gyihova ɛlua zo ɛla ɛlɔlɛ ali ɛhile yɛ la bie mɔ a le boni?\n4 Amaa yɛazie yɛ nwo wɔ Nyamenle ɛlɔlɛ nu la, ɔhyia kɛ yɛte kɛzi Gyihova ɛla ɛlɔlɛ ali ɛhile yɛ la abo. Suzu Baebolo nu ngilehilelɛ mɔɔ wɔlua buluku ɛhye azo wɔzukoa la bie mɔ anwo nea. Kɛ Bɔvolɛ la, Gyihova ɛva azɛlɛ ne ɛmaa yɛ kɛ yɛ aako kɛnlɛma. Yeva aleɛ nee nzule dɔɔnwo, nane ngɛnlɛma, yɛɛ ninyɛne mgbalɛ mɔɔ sonle bolɛ la yeziezie zolɛ. Kɛ Baebolo ne Kɛlɛvolɛ la, Nyamenle ɛmaa yɛnwu ye duma, nee ye subane ne mɔ. Eza, ye Edwɛkɛ ne maa yɛnwu ye kɛ ɔzoanle Gyisɛse, ɔ Ra ne mɔ ɔkulo ye la, ɔmanle ɔrale azɛlɛ ye azo ɔranwunle amaneɛ na ɔwule ɔmanle yɛ. (Dwɔn 3:16) Na duzu a zɔhane ahyɛlɛdeɛ ne kile maa yɛ a? Ɔmaa yɛnyia kenlebie mɔɔ yɛ anyelielɛ la anwo anyelazo.\n5 Yɛ kenlebie anyelazo ne eza gyi debie bieko mɔɔ Nyamenle ɛyɛ la azo. Gyihova ɛva Mɛzaya Belemgbunlililɛ mɔɔ le anwuma arane la ɛzie ɛkɛ. Ɔnrɛhyɛ ɔbava amaneɛnwunlɛ kɔsɔɔti yeara awieleɛ na yeayɛ azɛlɛ ye paladaese. Suzu ɛhye anwo nea! Yɛbahola yɛadɛnla ɛkɛ ne wɔ anzondwolɛ nee fɛlɛkolilɛ nu dahuu. (Edwɛndolɛ 37:29) Kolaa na mekɛ zɔhane ara la, Nyamenle ɛmaa yɛ adehilelɛ wɔ kɛzi ɔwɔ kɛ yɛbɔ yɛ ɛbɛla kpalɛ kɛkala la anwo. Eza yemaa yɛnyia asɔneyɛlɛ nwo adenle, mɔɔ maa yɛkola yɛ nee ye di ngitanwo mekɛ biala a. Ɛhye mɔ le ndenle mɔɔ Gyihova ɛlua zolɛ ɛla ɛlɔlɛ ali ɛhile alesama amuala mɔɔ ɛdawɔ noko ɛboka nwolɛ la anu ekyi bie ala.\n6. Duzu a ɛbahola wɔayɛ wɔ ɛlɔlɛ mɔɔ Gyihova ɛla ye ali la anwo a?\n6 Kpuyia mɔɔ anwo hyia kɛ ɛsuzu nwolɛ la a le ɛhye: Duzu a ɔwɔ kɛ meyɛ ye wɔ Gyihova ɛlɔlɛ ne anwo a? Menli dɔɔnwo baha kɛ, “Ɔhyia kɛ medame noko mekulo Gyihova.” Asoo kɛ ɛte nganeɛ la ɛ? Gyisɛse hanle kɛ ɛhye a le mɛla titile kpalɛ mɔɔ hyia a: “Fa wɔ ahonle muala, wɔ ɛkɛla muala, nee wɔ adwenle muala kulo [Gyihova, NW] wɔ Nyamenle ne.” (Mateyu 22:37) Ninyɛne dɔɔnwo wɔ ɛkɛ mɔɔ ɔti ɔwɔ kɛ ɛkulo Gyihova Nyamenle a. Noko asoo nganeɛ mɔɔ ɛte kɛ ɛlɛ ɛlɔlɛ zɛhae la a kile kɛ ɛfa wɔ ahonle muala, wɔ ɛkɛla muala, nee wɔ adwenle muala ɛkulo Gyihova a?\n7. Asoo nganeɛ mɔɔ yɛte kɛ yɛkulo Nyamenle la ala a anwo hyia a? Kilehile nu.\n7 Kɛmɔ Baebolo ne kile la, ɔnle kɛ ɛlɔlɛ mɔɔ yɛnyia yɛamaa Nyamenle la yɛ nganeɛdelɛ bie ala. Nɔhalɛ nu, ɔwɔ nuhua kɛ nganeɛ mɔɔ yɛnyia kɛ yɛkulo Gyihova la anwo hyia ɛdeɛ, noko yemɔ le ɛlɔlɛ kpalɛ mɔɔ yɛnyia yɛamaa ye la mɔlebɛbo. Saa ɛkulo kɛ ɛdua baka bie a, ye ma nwo hyia. Noko saa ɛkpondɛ bakama bie wɔali na bɛfa ye ma ala bɛmaa wɔ a, ɛ kunlu badwo nwo ɔ? Kyɛkyɛ! Zɔhane ala a nganeɛ mɔɔ ɛte kɛ ɛkulo Gyihova Nyamenle la le ye mɔlebɛbo ala a. Baebolo ne kilehile kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ.” (1 Dwɔn 5:3) Saa ɛlɔlɛ mɔɔ yɛlɛ yɛmaa Nyamenle la bali munli a ɔwɔ kɛ ɔso ma kpalɛ. Ɔwɔ kɛ ɔda ali wɔ yɛ nyɛleɛ nu.—Mateyu 7:16-20.\n8, 9. Kɛzi yɛbahola yɛala ɛlɔlɛ nee anyezɔlɛ mɔɔ yɛlɛ yɛmaa Nyamenle la ali ɛ?\n8 Yɛkile kɛ yɛkulo Nyamenle ɔlua ye mɛla zo mɔɔ yɛdi na yɛfa ye ngyinlazo ne mɔ yɛyɛ gyima la azo. Ɔnyɛ se kɛ yɛkɛli zo. Gyihova mɛla ne mɔ ɛnle adesoa, emomu ɔboa yɛ ɔmaa yɛbɔ ɛbɛla kpalɛ na yɛnyia anyelielɛ nee asetɛnla mɔɔ yɛ ahunludwolɛ la. (Ayezaya 48:17, 18) Saa yɛbɔ ɛbɛla mɔɔ nee Gyihova adehilelɛ ne mɔ le ko la a, yɛkile kɛ yɛ nye sɔ mɔɔ yɛ anwuma Selɛ ne ɛyɛ ɛmaa yɛ la amuala. Ɔyɛ alɔbɔlɛ kɛ menli ekyi bie a kile anyezɔlɛ ɛhye wɔ ɛnɛ ewiade ye anu a. Yɛngulo kɛ yɛyɛ kɛ menli bie mɔɔ dɛnlanle aze wɔ mekɛ mɔɔ ɛnee Gyisɛse wɔ azɛlɛ ye azo mɔɔ angile anyezɔlɛ la. Gyisɛse yɛle kokobɛvolɛma bulu ayile noko ko ala a ziale ralale ye ase a. (Luku 17:12-17) Ɛhɛe, yɛkulo kɛ yɛyɛ kɛ ko ne mɔɔ ralale ye ase la na tɛ ngɔnla ne mɔɔ angile anyezɔlɛ la!\n9 Noko, Gyihova mɛla boni mɔ a ɔwɔ kɛ yɛdi zo a? Yɛzuzu nuhua dɔɔnwo anwo wɔ buluku ɛhye anu, noko maa yɛnleɛnlea ekyi bie anu. Saa yɛdi Nyamenle mɛla ne mɔ azo a ɔbaboa yɛ amaa yɛazie yɛ nwo wɔ Nyamenle ɛlɔlɛ nu.\nKƆ ZO TWE BIKYE GYIHOVA\n10. Kilehile deɛ mɔɔ ɔti ɔhyia kɛ yɛkɔ zo yɛnyia Gyihova Nyamenle anwo ndelebɛbo la anu.\n10 Gyihova anwo debie mɔɔ ɛbazukoa la hyia na wɔabikye ye kpalɛ. Ɔle debie mɔɔ ɔwɔ kɛ ɔkɔ zo dahuu a. Saa ɛde alie nwo nɔɔzo mɔɔ maanle nu yɛ ɛyɛlɛ la ɛlɛte senle a, asoo ɛbamaa senle ne aha aze na yeanlu ɔ? Kyɛkyɛ. Ɛbahɔ zo wɔava ɛyɛne wɔawula senle ne anu wɔamaa yeazɔ kpalɛ yeayɛ wuluwulu. Tɛ ye zɔ a ɛyɛlɛ bahola awolo ɛ kunlu na wɔ ngoane arala esiane nu! Kɛmɔ ɛyɛne maa senle sɔ la, zɔhane ala a “Nyamenle nwo adwenlenubukelɛ” anzɛɛ ndelebɛbo maa ɛlɔlɛ mɔɔ yɛlɛ yɛmaa Gyihova la kɔ zo yɛ kpole a.—Mrɛlɛbulɛ 2:1-5.\nƆwɔ kɛ ɛlɔlɛ mɔɔ ɛlɛ ɛmaa Gyihova la anu yɛ se na ɔkɔ zo ɔsɔ kɛ senle\n11. Kɛ Gyisɛse ngilehilelɛ ne zile hanle ye ɛdoavolɛ ne mɔ ɛ?\n11 Ɛnee Gyisɛse kpondɛ kɛ ye ɛdoavolɛ ne mɔ maa ɛlɔlɛ mɔɔ bɛlɛ bɛmaa Gyihova yɛɛ Ye nɔhalɛ Edwɛkɛ ne mɔɔ sonle bolɛ la kɔ zo tɛnla ɛkɛ na nuhua mia. Wɔ Gyisɛse ewudwazo ne anzi, ɔhilehilele Hibulu Ngɛlɛlera ne anu ngapezo edwɛkɛ bie mɔ mɔɔ rale nu wɔ ɔ nwo zo la anu ɔhilele ye ɛdoavolɛma nwiɔ. Kɛzi ɛhye hanle bɛ ɛ? Amozii bɛhanle kɛ: “Mekɛ mɔɔ ɔlɛtendɛ wɔ adenle ne anu na ɔlɛkilehile yɛ Nyamenle Edwɛkɛ ne anu la ɛnee ɔle kɛ asɛɛ bɛwuda senle yɛ ahonle nu la.”—Luku 24:32.\n12, 13. (a) Duzu a ɛha ɛlɔlɛ mɔɔ alesama dɔɔnwo mɔɔ wɔ ɛkɛ ne ɛnɛ la lɛ maa Nyamenle nee Baebolo ne a? (b) Kɛ ɛbayɛ na ɛlɔlɛ mɔɔ ɛlɛ la amminli ɛ?\n12 Mekɛ mɔɔ ɛlumuale ɛzukoale mɔɔ Baebolo ne amgba kilehile la, asoo ɛnwunle kɛ ɛ nye zile liele na ɛnyianle Nyamenle anwo ɛlɔlɛ nee mɔdenlebɔlɛ la? Ɔda ali kɛ ɛyɛle zɔ. Kɛ menli dɔɔnwo noko ɛde nganeɛ la ɛne. Mɔɔ akee yɛ se la a le kɛ ɛbamaa zɔhane ɛlɔlɛ kpole ne adɛnla ɛkɛ na yeanyi. Yɛmkpondɛ kɛ yɛdi mɔɔ ɛlɛkɔ zo wɔ ɛnɛ ewiade ne anu la anzi. Gyisɛse hanle dole ɛkɛ ne kɛ: “Menli dɔɔnwo baminli bɛ ɛhulolɛ mɔɔ bɛlɛ ye” la. (Mateyu 24:12) Kɛ ɛbayɛ na ɛlɔlɛ mɔɔ ɛlɛ ɛmaa Gyihova nee Baebolo ne anu nɔhalɛ ne la amminli ɛ?\n13 Kɔ zo sukoa Gyihova Nyamenle nee Gyisɛse Kelaese anwo debie. (Dwɔn 17:3) Dwenledwenle mɔɔ ɛsukoa ɛfi Nyamenle Edwɛkɛ ne anu la anwo kpalɛ, na biza ɛ nwo kɛ: ‘Duzu a ɛhye kile me wɔ Gyihova Nyamenle anwo a? Duzu debie bieko a menwu ye wɔ ɛhye anu mɔɔ ɔti ɔwɔ kɛ mefa me ahonle, me adwenle nee me ɛkɛla muala mesonle ye a?’ (Edwɛndolɛ 77:12) Ninyɛne ɛhye mɔ mɔɔ ɛbadwenledwenle nwolɛ la bamaa ɛlɔlɛ mɔɔ ɛlɛ ɛmaa Gyihova la anu ahɔ zo amia.\n14. Kɛzi asɔneyɛlɛ boa maa ɛlɔlɛ mɔɔ yɛlɛ yɛmaa Gyihova la kɔ zo tɛnla ɛkɛ a?\n14 Adenle bieko mɔɔ ɛdua zo a ɛlɔlɛ mɔɔ ɛlɛ ɛmaa Gyihova la bayɛ kpole la a le kɛ ɛbayɛ asɔne dahuu. (1 Tɛsalonaekama 5:17) Wɔ buluku ɛhye Tile 17 ne yɛzukoale kɛ asɔneyɛlɛ le ahyɛlɛdeɛ mɔɔ sonle bolɛ mɔɔ vi Nyamenle ɛkɛ a. Kɛmɔ alesama abusuabɔlɛ gyi ngitanwolilɛ mɔɔ kɔ zo dahuu la azo la, zɔhane ala a abusuabɔlɛ mɔɔ yɛ nee Gyihova lɛ la anu mia wɔ mekɛ mɔɔ yɛbazɛlɛ ye wɔ asɔneyɛlɛ nu dahuu a. Mɔɔ hyia la a le kɛ yɛnrɛmaa yɛ asɔneyɛlɛ ɛnrɛyɛ debie mɔɔ yɛyɛ ala—mɔɔ yɛka edwɛkɛ ko ne ala dahuu, mɔɔ nganeɛdelɛ nee ndelebɛbo ɛnle nu a. Ɔwɔ kɛ yɛtendɛ yɛkile Gyihova kɛmɔ kakula badendɛ ahile ɔ ze mɔɔ ɔkulo ye edwɛkɛ la. Yɛkpondɛ kɛ yɛfa ɛbulɛ yɛtendɛ, noko yɛbava nɔhalɛlilɛ yɛaha edwɛkɛ biala mɔɔ wɔ yɛ ahonle nu la. (Edwɛndolɛ 62:8) Ɛhɛe, bɛ ti anwo Baebolo ɛzukoalɛ nee asɔneyɛlɛ mɔɔ vi ahonle nu la anwo hyia wɔ yɛ ɛzonlenlɛ nu, na bɛboa yɛ bɛmaa yɛkɔ zo yɛsie yɛ nwo wɔ Nyamenle ɛlɔlɛ nu.\nNYIA ANYELIELƐ WƆ WƆ ƐZONLENLƐ NU\n15, 16. Duzu ati a yɛbahola yɛabu Belemgbunlililɛ edwɛkɛhanlɛ ne kɛ ɔle adenle kɛnlɛma nee anwonyia a?\n15 Yɛ ti anwo Baebolo ɛzukoalɛ nee asɔneyɛlɛ le yɛ ɛzonlenlɛ ne foa mɔɔ yɛyɛ ye fealera nu a. Noko, kɛkala, maa yɛzuzu yɛ ɛzonlenlɛ ne foa mɔɔ yɛyɛ ye bagua nu la anwo: yɛ diedi ne mɔɔ yɛka nwolɛ edwɛkɛ yɛahile awie mɔ la. Asoo ɛ nee awie mɔ ɛzuzu Baebolo nu nɔhalɛ edwɛkɛ bie mɔ anwo? Saa wɔyɛ zɔ a, ɛnee ɛhye le adenle kɛnlɛma mɔɔ wɔnyia ye ɛlɛsonle Gyihova a. (Luku 1:74) Saa yɛka Gyihova Nyamenle anwo nɔhalɛ edwɛkɛ mɔɔ yɛzukoa la yɛkile awie mɔ a, ɛnee yɛlɛyɛ gyima mɔɔ anwo hyia mɔɔ bɛva bɛmaa nɔhalɛ Keleseɛnema kɔsɔɔti mɔɔ yemɔ a le Nyamenle Belemgbunlililɛ ne anwo edwɛkpa ne nolobɔlɛ la.—Mateyu 24:14; 28:19, 20.\n16 Ɛzoanvolɛ Pɔɔlo bule ye ɛzonlenlɛ gyima ne kɛ debie mɔɔ sonle bolɛ na ɔvɛlɛle ye kɛ anwonyia. (2 Kɔlentema 4:7) Gyihova Nyamenle nee ye atiakunlukpɔkɛ ne mɔ anwo edwɛkɛ mɔɔ ɛka wɔahile menli la a le gyima kpalɛ mɔɔ tɛla biala a. Ɔle gyima mɔɔ yɛyɛ yɛmaa yɛ Menle ne mɔɔ tɛla awie biala la, na yɛnyia nvasoɛ kpalɛ mɔɔ tɛla biala la yɛfi nu. Gyima ɛhye mɔɔ ɛbayɛ la bamaa wɔaboa menli mɔɔ lɛ ahonle kpalɛ la amaa bɛabikye yɛ anwuma Selɛ ne na bɛabɔ ɔ bo kɛ bɛdua dahuu ngoane adenle ne anu! Gyima boni a ahunludwolɛ wɔ nu tɛla ɛhye a? Bieko, Gyihova nee ye Edwɛkɛ ne anwo daselɛlilɛ bamaa wɔ diedi ayɛ kpole na yeamaa ɛlɔlɛ mɔɔ ɛlɛ ɛmaa ye la anu amia. Na Gyihova anye sɔ wɔ mɔdenlebɔlɛ ne. (Hibuluma 6:10) Gyima ɛhye mɔɔ ɛbayɛ ye dahuu la baboa wɔ amaa wɔazie ɛ nwo wɔ Nyamenle ɛlɔlɛ nu.—1 Kɔlentema 15:58.\n17. Duzu ati a Keleseɛnema ɛzonlenlɛ gyima ne hyia ndɛndɛ ɛnɛ a?\n17 Ɔhyia kɛ yɛkakye kɛ ɔwɔ kɛ yɛyɛ Belemgbunlililɛ edwɛkɛhanlɛ gyima ne ndɛndɛ. Baebolo ne ka kɛ: “Bɔ edwɛkpa ne nolo na si zolɛ.” (2 Temɔte 4:2) Duzu ati a ɛhye ɛyɛlɛ nwo hyia ndɛndɛ ɛnɛ a? Nyamenle Edwɛkɛ ne ka kile yɛ kɛ: “[Gyihova, NW] kenle kpole ne ɛbikye. Ɔnrɛhyɛ biala, yebikye kpalɛ.” (Zɛfanaya 1:14) Ɛhɛe, mekɛ mɔɔ Gyihova bava ewiade ɛtane ɛhye ahɔ awieleɛ la ɛlɛbikye ndɛndɛ. Menli hyia kɔkɔbɔlɛ! Ɔhyia kɛ bɛnwu ye kɛ ɛnɛ a le mekɛ mɔɔ ɔwɔ kɛ bɛkpa Gyihova kɛ bɛ Tumivolɛ a. “Ɔnrɛhyɛ fee” na awieleɛ ne ara.—Habakɛke 2:3.\n18. Duzu ati a ɔwɔ kɛ yɛ nee nɔhalɛ Keleseɛnema bɔ nu sonle Gyihova wɔ bagua nu a?\n18 Gyihova kulo kɛ yɛ nee nɔhalɛ Keleseɛnema bɔ nu sonle wɔ bagua nu. Ɛhye ati a ye Edwɛkɛ ne ka kɛ: “Bɛmaa yɛdwenle yɛkpondɛ adenle mɔɔ yɛdua zolɛ a yɛkɛhulo yɛ nwo ngoko ngoko, na yɛkɛyɛ gyima kpalɛ la. Bɛmmamaa yɛgyakyi kɛ yɛkɛhɔ yɛ nyianu ne, kɛmɔ bie mɔ yɛ la. Bɛdabɛ bɛkola bɛnwu kɛ . . . Kenle ne ɛbikye, yemɔti bɛmaa yɛsosɔ yɛ nwo ngoko ngoko.” (Hibuluma 10:24, 25) Saa yɛ nee yɛ gɔnwo mɔ diedima bɔ nu yia wɔ Keleseɛnema ayia bo a, yɛnyia adenle kpole yɛsonle na yɛye yɛ Nyamenle ne mɔɔ yɛkulo ye la ayɛlɛ. Eza yɛwula yɛ nwo ngoko ngoko anwosesebɛ.\n19. Duzu a ɔwɔ kɛ yɛyɛ na ɛlɔlɛ mɔɔ wɔ Keleseɛnema asafo ne anu la anu amia a?\n19 Mekɛ mɔɔ yɛ nee Gyihova azonvolɛ mɔɔ ɛha la ɛlɛbɔ nu azonle la, yɛmaa ɛlɔlɛ nee agɔnwolɛvalɛ mɔɔ wɔ asafo ne anu la anu mia. Ɔhyia kɛ yɛmaa yɛ adwenle kɔ subane kpalɛ mɔɔ yɛ nuhua ko biala lɛ la azo kɛmɔ Gyihova yɛ ye la. Ɔnle kɛ yɛnea kɛ yɛ mediema diedima bayɛ mɔɔ nvonleɛ biala ɛnle bɛ nwo a. Kakye kɛ asolo kɛzi yɛ nuhua ko biala nyi wɔ sunsum nu la yɛɛ yɛfo noko. (Kɔlɔsaema 3:13) Bɔ mɔdenle ɛ nee menli mɔɔ kulo Gyihova la ɛnyia agɔnwolɛvalɛ kpalɛ, na ɛbanwu ye kɛ ɛlɛnyi wɔ sunsum nu. Ɛhɛe, saa ɛ nee ɛ mediema mrenya nee mraalɛ diedima bɔ nu sonle Gyihova a, ɔbaboa wɔ yeamaa wɔazie ɛ nwo wɔ Nyamenle ɛlɔlɛ nu. Kɛzi Gyihova yila bɛdabɛ mɔɔ bɛsonle ye nɔhalɛ nu na ɔlua zo bɛsie bɛ nwo wɔ ye ɛlɔlɛ nu la ɛ?\nKPONDƐ “NƆHALƐ NGOANE NE”\n20, 21. “Nɔhalɛ ngoane ne” a le boni, na duzu ati a ɔle anyelazo kɛnlɛma a?\n20 Gyihova fa ngoane yila ye nɔhalɛ azonvolɛ, noko ngoane boni ɔ? Kɛkala asoo ɛde ngoane nu amgba ɔ? Ɔluakɛ yɛdie ɛnwomenle, yɛdi aleɛ na yɛno nzule la ati, yɛ nuhua dɔɔnwo baha kɛ ɔda ali wienyi kɛ yɛde ngoane nu. Na amgba noko yɛde ngoane nu. Mekɛ mɔɔ yɛlɛdi fɛlɛko la yɛbahola yɛaha ye bɔbɔ kɛ, “Ngoane yɛ fɛ amgba!” Noko Baebolo ne kile kɛ, saa yɛka ye kpalɛ a, dasanli biala ɛnlɛ nɔhalɛ ngoane ɛnɛ.\nGyihova kpondɛ kɛ ɛnyia “nɔhalɛ ngoane ne.” Asoo ɛbanyia ye\n21 Nyamenle Edwɛkɛ ne tu yɛ folɛ kɛ, ‘yɛzɔ nɔhalɛ ngoane ne anu kpundii.’ (1 Temɔte 6:19) Zɔhane edwɛkɛ ne kile kɛ “nɔhalɛ ngoane ne” le debie mɔɔ yɛ nye la kɛ yɛ sa baha ye kenlebie a. Ɛhɛe, saa yɛdi munli a, yɛbadɛnla aze kpalɛ kɛmɔ ɛnee Nyamenle kpondɛ kɛ yɛtɛnla aze wɔ mɔlebɛbo ne la. Mekɛ mɔɔ yɛde ngoane nu wɔ paladaese azɛlɛ zo na yɛlɛ kpɔkɛdelɛ kpalɛ, anzondwolɛ nee anyelielɛ la, akee yɛ sa baha “nɔhalɛ ngoane ne” mɔɔ yemɔ a le ngoane mɔɔ ɛnlɛ awieleɛ la. (1 Temɔte 6:12) Asoo ɛhye ɛnle anyelazo kɛnlɛma?\n22. Kɛzi ɛbahola ‘wɔazɔ nɔhalɛ ngoane ne anu kpundii’ ɛ?\n22 Kɛzi yɛbahola ‘yɛazɔ nɔhalɛ ngoane ne anu kpundii’ ɛ? Wɔ edwɛkɛ ko ne ala anu, Pɔɔlo dule Keleseɛnema folɛ kɛ “ɔwɔ kɛ bɛyɛ nyele” na “bɛyɛ nyɛleɛ kpalɛ.” (1 Temɔte 6:18) Ɛhye ati ɔda ali wienyi kɛ dɔɔnwo gyi kɛzi yɛbava nɔhalɛ ne mɔɔ yɛzukoa yɛvi Baebolo ne anu yɛali gyima la azo. Noko asoo ɛnee Pɔɔlo ɛlɛkile kɛ yɛbalua nyɛleɛ kpalɛ ɛyɛlɛ zo a yɛanyia “nɔhalɛ ngoane ne” a? Kyɛkyɛ, ɔluakɛ zɛhae anyelazo kɛnlɛma ne gyi “ɛlolɛ” mɔɔ yɛbanyia yɛavi Nyamenle ɛkɛ ne la azo. (Wulomuma 5:15) Noko akee, Gyihova anye die kɛ ɔbayila menli mɔɔ sonle ye nɔhalɛ nu la. Ɔkpondɛ kɛ ɛnyia “nɔhalɛ ngoane ne.” Dahuu ngoane zɛhae mɔɔ yɛ anyelielɛ na anzondwolɛ wɔ nu la wɔ ɛkɛ ne maa menli mɔɔ kɔ zo sie bɛ nwo wɔ Nyamenle ɛlɔlɛ nu la.\n23. Duzu ati a ɔhyia kɛ ɛsie ɛ nwo wɔ Nyamenle ɛlɔlɛ nu a?\n23 Ɔwɔ kɛ yɛ nuhua ko biala biza ɔ nwo kɛ, ‘Asoo mɛlɛsonle Nyamenle wɔ adenle mɔɔ yehile ye wɔ Baebolo ne anu la azo ɔ?’ Saa yɛkola yɛbua ye alehyenlɛ ko biala kɛ ɛhɛe a, ɛnee yɛlua adenle kpalɛ ne azo. Yɛbahola yɛanyia anwodozo kɛ Gyihova le yɛ ɛvealeka. Ɔbabɔ menli mɔɔ di nɔhalɛ maa ye la anwo bane wɔ ewiade ɛtane ɛhye ngyegyelɛ mekɛ mɔɔ li awieleɛ la anu. Eza Gyihova balie yɛ ngoane ahɔ ewiade fofolɛ kɛnlɛma ne mɔɔ ɛbikye la anu. Nea kɛzi yɛ nye die kɛ zɔhane mekɛ ne kɛra a! Na nea kɛzi yɛ nye balie kɛ yɛzile kpɔkɛ kpalɛ wɔ awieleɛ mekɛ ɛhye anu a! Saa ɛsi kpɔkɛ zɛhae ɛnɛ a, ɛbanyia “nɔhalɛ ngoane ne” kɛmɔ ɛnee Gyihova Nyamenle kpondɛ kɛ asetɛnla yɛ dahuu la!\nYɛkile kɛ yɛkulo Nyamenle ɔlua ye mɛla mɔɔ yɛbali zo na yɛava ye ngyinlazo ne mɔ yɛali gyima la azo.—1 Dwɔn 5:3.\nNyamenle Edwɛkɛ ne mɔɔ yɛsukoa, yɛavi ahonle nu yɛazɛlɛ Gyihova, yɛahilehile awie mɔ ɔ nwo edwɛkɛ, na yɛazonle ye wɔ Keleseɛnema ayia bo la, boa yɛ maa yɛsie yɛ nwo wɔ Nyamenle ɛlɔlɛ nu.—Mateyu 24:14; 28:19, 20; Dwɔn 17:3; 1 Tɛsalonaekama 5:17; Hibuluma 10:24, 25.\nMenli mɔɔ sie bɛ nwo wɔ Nyamenle ɛlɔlɛ nu la lɛ anyelazo kɛ bɛbanyia “nɔhalɛ ngoane ne.”—1 Temɔte 6:12, 19; Dwuudu 21.


Mrɛlɛbulɛ 28 | Yintanɛte Zo Baebolo | Ewiade Fofolɛ Ngilebɛbo\nSonla mɔɔ yɛ anzosesebɛ la asɔneyɛlɛ le kyibadeɛ (9)\nBɛnwu sonla mɔɔ ka ye ɛtane la anwunvɔne (13)\nAnwonyia ndɛndɛ biala ɛnle ɛkɛ mɔɔ fɔlɛlilɛ ɛnle nwo a (20)\nAhwibɛnyunlu le kpalɛ tɛla ɛdɛfɛdɛfɛlɛ (23)\nSonla mɔɔ yɛ nyele la ɛngyia ɛhwee (27)\n28 Amumuyɛma nriandi wɔ mekɛ mɔɔ awie ɛndoa bɛ la,Noko tenlenema lɛ anwodozo kɛ awenade.*+ 2 Saa mɛladonlɛ wɔ azɛlɛ ne azo a, tumivolɛ ko ba kɔ na fofolɛ ba,+Noko ɔlua sonla mɔɔ lɛ adwenlenunwunlɛ na ɔze nrɛlɛbɛ la moalɛ zo, tumivolɛ bagyinla kpundii ahyɛ.+ 3 Ehyianli mɔɔ sisi koahweabane la+Le kɛ ezule mɔɔ pia aleɛ kɔsɔɔti kɔ la. 4 Bɛdabɛ mɔɔ bɛkpo mɛla ne la kanvo amumuyɛnli,Noko bɛdabɛ mɔɔ bɛdi mɛla zo la, fa bɛ nwo ɛya kpole.+ 5 Ɛtanevolɛma ɛnde pɛlepɛlelilɛ bo,Noko bɛdabɛ mɔɔ bɛkpondɛ Gyihova la kola te debie biala abo.+ 6 Ehyianli mɔɔ fa nɔhalɛlilɛ* dua la le kpalɛTɛla sukoavolɛ mɔɔ ye ndenle nu ɛnle kpalɛ la.+ 7 Ralɛ mɔɔ lɛ ndelebɛbo la di mɛla zo,Noko mɔɔ nee adidikpokuma tu la, gua ye papa anyunlu aze.+ 8 Sonla mɔɔ dua mpaefoa kpole zo maa ye anwonyia yɛ kpole+ laBoɔboa ɔ nloa maa sonla mɔɔ do ehyiavolɛma la.+ 9 Sonla mɔɔ kpo kɛ ɔkɛdie mɛla ne la,—Ye asɔneyɛlɛ bɔbɔ le kyibadeɛ.+ 10 Sonla mɔɔ bɛlɛbɛla tenlenenli maa ɔfa adenle ɛtane zo la, badɔ ɔdaye mumua ne ye kuma nu,+Noko mɔɔ edwɛkɛ ɛnle ɔ nwo la banyia debie kpalɛ.+ 11 Sukoavolɛ anye zo a ɔze nrɛlɛbɛ,+Noko ehyianli mɔɔ lɛ adwenlenunwunlɛ la, kola nwu mɔɔ wɔ ye nu la.+ 12 Saa tenlenema di konim a, ɔle anyunlunyia kpole,Noko saa amumuyɛma ɛlɛdi tumi a menli kɔfea.+ 13 Sonla mɔɔ fea ye mɛladonlɛ ne mɔ azo la, ɔnrɛwie ye boɛ,+Noko mɔɔ ɔka na ɔgyakyi bɛ ɛyɛlɛ la, bɛbanwu ye anwunvɔne.+ 14 Anyelielɛ a le sonla ne mɔɔ nea ɔ nwo boɛ* dahuu la,Noko awie biala mɔɔ kpunli ye ahonle la, munzule bado ye.+ 15 Tumivolɛ mɔɔ le amumuyɛ na ɔnea menli mɔɔ ɛnlɛ boavolɛ anwo zo laLe kɛ awenade mɔɔ ɛlɛkulu yɛɛ ezizile mɔɔ ɛva ɛya ɛlɛba la.+ 16 Adekilevolɛ mɔɔ ɛnlɛ adwenlenunwunlɛ la fa ye tumi ne di gyima wɔ adenle ɛtane zo,+Noko sonla mɔɔ kyi nvasoɛ ɛtane la ngoane mekɛ bawa.+ 17 Awie mɔɔ di mogya nwo fɔlɛ kɛ yehu sonla la banriandi too yeahɔdwu nla* ne anu.+ Mmamaa awie biala boa ye. 18 Sonla mɔɔ edwɛkɛ ɛnle ɔ nwo la, bɛbalie ye ngoane,+Noko mɔɔ ye ndenle nu kyeɛhyea la badɔ aze arɛlevilɛ nu.+ 19 Sonla mɔɔ yɛ ye azɛlɛ zo gyima* la banyia aleɛ dɔɔnwo,Noko mɔɔ di ninyɛne mɔɔ nvasoɛ ɛnle zo anzi la bali ehyia kpole.+ 20 Sonla mɔɔ di nɔhalɛ la banyia nyilalɛ dɔɔnwo,+Noko sonla mɔɔ pele kɛ ɔnyia ɔ nwo ndɛndɛ la ɛnrɛva ɔ nwo ɛnrɛli.+ 21 Ɔnle kpalɛ kɛ ɛkɛnlea sonla nyunlu ɛkɛli ɛkɛmaa ye;+Noko sonla kola yɛ ɛtane ɔlua paano sinli ti. 22 Anyebolo sonla kpondɛ kɛ ɔnyia ɔ nwo,Noko ɔnze kɛ ehyia bado ye. 23 Awie biala mɔɔ twi sonla nyunlu la+ nzinlii banyia ɛlolɛ dɔɔnwo+Adɛla sonla mɔɔ fa ɔ tafinlima kanvo awie adalɛ nu la. 24 Awie biala mɔɔ wua ye papa nee ye mame na ɔka kɛ, “Ɔnle ɛtane”+ la, Le sonla mɔɔ sɛkye ninyɛne la agɔnwo.+ 25 Anyebolo sonla* twehwe kpolera,Noko awie biala mɔɔ fa ɔ nwo to Gyihova anwo zo la bakpazi.*+ 26 Awie biala mɔɔ fa ɔ nwo to ɔdaye mumua ne ye ahonle zo la le koasea,+Noko bɛbalie mɔɔ fa nrɛlɛbɛ dua la ngoane.+ 27 Awie biala mɔɔ maa ehyianli debie la ɛnrɛhyia ɛhwee,+Noko sonla mɔɔ fa ɔ nye fea bɛ la, banyia amowa dɔɔnwo. 28 Saa amumuyɛma ɛlɛdi tumi a sonla kɔfea,Noko saa bɛ bo zo bɔ a, tenlenema anwo so.+\n^ Anzɛɛ “awenade ekyi.”\n^ Anzɛɛ “sulo ɔ nwo.”\n^ Anzɛɛ “kuma.”\n^ Anzɛɛ “so ye ɛya.”\n^ Anzɛɛ ɔkola ɔkile, “Ɛkɛla mɔɔ memaa ɔ nwo zo la.”


Gedɛyɔn Sogyama 300 Ne Lile Medea Sogyama Anwo Zo Konim | Ngakula Baebolo Ɛzukoalɛdeɛ\nNzinlii, Yizilayɛma dele atua tiale Gyihova na bɛzonlenle awozonle. Yemɔti Medeanema wuale bɛ nyɛmoa na bɛzɛkyele bɛ ɛya nu ninyɛne ɛvolɛ nsuu. Amaa Medeanema asa anga Yizilayɛma la, bɛnriandile bɛhɔveale awolɛ mbɔne nu. Bɛzɛlɛle Gyihova kɛ ɔlie bɛ. Yemɔti Gyihova zoanle ye anwumabɔvolɛ wɔ kpavolɛ bie mɔɔ bɛfɛlɛ ye Gedɛyɔn la ɛkɛ. Anwumabɔvolɛ ne hanle kɛ: ‘Gyihova ɛkpa wɔ kɛ sogya kpanyinli.’ Gedɛyɔn bizale ye kɛ: ‘Menzɔho ɛhwee, kɛ ɔkɛyɛ na mealie Yizilayɛma ɛ?’\nKɛ ɔkɛyɛ na Gedɛyɔn anwu ye kɛ Gyihova ɛkpa ye ɛ? Ɔvale boane nwoma sinli ɔdole azɛlɛ ne anwo, na akee ɔzele Gyihova kɛ: ‘Saa ɔkadwu nwonlomɔ na ɛbɔlɛ ne ɛloa boane nwoma ɛhye na azɛlɛ ne anwo tɛde resee a, mebanwu kɛ wɔmɔ Gyihova a wɔkpa me a.’ Aleɛ hyenle la ɛnee boane nwoma ne ɛloa noko azɛlɛ ne anwo tɛde resee! Noko Gedɛyɔn hanle kɛ Gyihova ɛmaa ɔnwu kɛ ɔkadwu nwonlomɔ la ɛnee azɛlɛ ne anwo ɛloa na boane nwoma ne ɛyɛ resee. Mɔɔ Gedɛyɔn nwunle ye zɔ la, ɔliele ɔlile bɔkɔɔ kɛ Gyihova a ɛkpa ye a. Ɔboɔboale ye sogyama ne anloa kɛ ɔ nee Medeanema kaho.\nGyihova zele Gedɛyɔn kɛ: ‘Mebamaa Yizilayɛma ali konim. Noko wɔ sogyama ne zonle somaa. Bɛ adwenle bayɛ bɛ kɛ bɛ anwosesebɛ ti a bɛlile konim a. Ka kile bɛ nuhua mɔɔ sulo la kɛ ɔzia ɔhɔ sua nu.’ Yemɔti sogyama 22,000 ziale na ɔhale 10,000. Gyihova eza hanle kɛ: ‘Sogyama ne anwo tɛso. Fa bɛ kɔ azule ne anloa na ka kile bɛ kɛ bɛnlo nzule. Anrɛɛ nea menli mɔɔ bɛlɛno nzule ne a bɛmaa bɛ ti zo bɛnea saa bɛ agbɔvolɛ ɛlɛba la.’ Mɔɔ ɔyɛle ɛhye la, ɔnyianle bɛ nuhua 300 pɛ. Gyihova bɔle ɛwɔkɛ kɛ ɔbava menli ekyi ɛhye yeazɛkye Medean sogyama 135,000 ne.\nZɔhane nɔe ne, Gyihova hanle hilele Gedɛyɔn kɛ: ‘Mekɛ ɛdwu kɛ ɛteta Medeanema!’ Gedɛyɔn vale aweɛne, mbuakɛ mgbole nee tɛkɛ wulale ye menli ne asa nu na ɔzele bɛ kɛ: ‘Bɛnlea na bɛyɛ mɔɔ mekɛyɛ la bie.’ Akee Gedɛyɔn bɔle ye aweɛne ne anu, ɔbɔle ye buakɛ ne, ɔwosole ye tɛkɛ ne na ɔdeanle nu kɛ: ‘Gyihova nee Gedɛyɔn konle dadeɛ ne ɛne!’ Ye menli 300 ne amuala yɛle mɔɔ ɔyɛle la bie. Medeanema anye zo danle bɛ na bɛguale ye nwo. Kɛmɔ ɛnee bɛ nye zo ɛda bɛ la ati, bɛpɛle bɛ nwo bɛhuhunle bɛ nwo. Gyihova maanle Yizilayɛma lile bɛ kpɔvolɛma anwo zo konim bieko.\n“Amaa yeala ali kɛ tumi bedevinli ne le Nyamenle ɛdeɛ na ɔnvi yɛ ɛkɛ.”—2 Kɔlentema 4:7\nKpuya: Kɛzi Gyihova maanle Gedɛyɔn nwunle kɛ yekpa ye ɛ? Duzu ati a menli 300 pɛ a Gedɛyɔn vale bɛ hɔle konle ne ɛ?\nMaanlebuvolɛma 6:1-16; 6:36–7:25; 8:28\nFa nwa awie Fa nwa awie Gedɛyɔn Lile Medeanema Anwo Zo Konim\nlfb ɛzukoalɛdeɛ 34 m. 84-85


Dwɔn 8 | Yintanɛte Zo Baebolo | Ewiade Fofolɛ Ngilebɛbo\nGyisɛse wɔ Kpɔda Bo Ɛdɛnlanlɛ Ɛvoyia bo (1-13)\nGyisɛse kilehile wɔ ɛvoyia bo (14-24)\nKelaese anwo adwenle ngakyile (25-52)\nSelɛ ne di Gyisɛse anwo daselɛ (12-30)\nGyisɛse, “ewiade wienyi ne” (12)\nEbileham amra (31-41)\n“Nɔhalɛ ne bamaa bɛanyia fanwodi” (32)\nAbɔnsam amra (42-47)\nGyisɛse nee Ebileham (48-59)\n8 12 Akee Gyisɛse zele bɛ bieko kɛ: “Mame a mele ewiade wienyi ne a. Awie biala mɔɔ kɛdoa me la ɛnrɛlua awozinli nu ɛlɛ, emomu ɔbanyia wienyi ne mɔɔ maa ngoane la.” 13 Yemɔti Falasiima ne zele ye kɛ: “Ɛdi ɛ nwo daselɛ; wɔ daselɛlilɛ ne ɛnle nɔhalɛ.” 14 Gyisɛse buale bɛ kɛ: “Saa medi me nwo daselɛ bɔbɔ a, me daselɛlilɛ ne le nɔhalɛ ɔluakɛ meze ɛleka mɔɔ mevi membale a, yɛɛ meze ɛleka mɔɔ melɛkɔ la. Noko bɛmɛ, bɛnze ɛleka mɔɔ mevi membale nee ɛleka mɔɔ melɛkɔ la. 15 Bɛnea sonla nyunlu na bɛabua ndɛne; mame membua awie biala ndɛne. 16 Na saa mebua ndɛne bɔbɔ a, me ndɛnebualɛ le nɔhalɛ, ɔluakɛ tɛ me ngome a melua a, Selɛ ne mɔɔ zoanle me la boka me nwo. 17 Eza bɛhɛlɛ ye wɔ bɛ Mɛla ne anu kɛ: ‘Menli nwiɔ daselɛlilɛ le nɔhalɛ.’ 18 Medi me nwo daselɛ, yɛɛ Selɛ ne mɔɔ zoanle me la noko di me nwo daselɛ.” 19 Akee bɛzele ye kɛ: “Ɛ Ze ne wɔ ni?” Gyisɛse buale bɛ kɛ: “Bɛnze me, yɛɛ bɛnze me Ze. Saa bɛze me a, anrɛɛ bɛbanwu me Ze ne noko.” 20 Ɔhanle ɛhye mɔ wɔ ɛleka mɔɔ ezukoa nlɛka ne mɔ gyigyi wɔ mekɛ mɔɔ ɔlɛkilehile wɔ ɛzonlenlɛ sua ne anu la. Noko awie biala angola angye ye ɔluakɛ ɛnee ye mekɛ ɛtɛdwule. 21 Yemɔti ɔhanle ye bieko ɔhilele bɛ kɛ: “Melɛkɔ, na bɛbakpondɛ me, noko bɛbawu wɔ bɛ ɛtane nu. Ɛleka mɔɔ melɛkɔ la, bɛnrɛhola bɛnrɛra ɛkɛ.” 22 Akee Dwuuma ne bɔle ɔ bo hanle kɛ: “Ɛnee ɔkahu ɔ nwo ɔ? Ɔluakɛ ɔse, ‘Ɛleka mɔɔ melɛkɔ la, bɛnrɛhola bɛnrɛra ɛkɛ.’” 23 Ɔdoale zo ɔzele bɛ kɛ: “Bɛmɛ bɛvi azɛlɛ ye azo; mame mevi anwuma. Bɛvi ewiade ɛhye anu; na mame menvi ewiade ɛhye anu. 24 Ɛhye ati a menzele bɛ kɛ: Bɛbawu wɔ bɛ ɛtane ne mɔ anu la. Ɔluakɛ saa bɛnlie bɛnli kɛ mame a mele ahenle mɔɔ bara la a, bɛbawu wɔ bɛ ɛtane ne mɔ anu.” 25 Yemɔti bɛbɔle ɔ bo bɛbizale ye kɛ: “Ɛdawɔ a le nwane?” Gyisɛse buale bɛ kɛ: “Duzu ati a me nee bɛ ɛlɛtendɛ bɔbɔ a? 26 Melɛ ninyɛne dɔɔnwo mɔɔ ɔwɔ kɛ meka nwolɛ edwɛkɛ na mebua nwolɛ ndɛne a. Nɔhalɛ nu, Mɔɔ zoanle me la le nɔhalɛ, na mɔɔ mendele menvile ye ɛkɛ ne la a melɛka meahile ewiade ne a.” 27 Bɛande ɔ bo kɛ Selɛ ne anwo edwɛkɛ a ɛnee ɔlɛka yeahile bɛ a. 28 Akee Gyisɛse hanle kɛ: “Saa bɛkenda sonla Ra ne wɔ baka zo a, yɛɛ bɛbanwu kɛ medame a mele ahenle ne mɔɔ bara la a, na membɔ me ti anu menyɛ debie; emomu meka mɔɔ Selɛ ne hilehilele me la ala. 29 Na Mɔɔ zoanle me la nee me lua; yeamkpo me, ɔluakɛ meyɛ mɔɔ sɔ ɔ nye la dahuu.” 30 Mɔɔ ɔlɛka edwɛkɛ ɛhye la, menli dɔɔnwo liele ye lile. 31 Akee Gyisɛse doale zo zele Dwuuma mɔɔ liele ye lile la kɛ: “Saa bɛdi me edwɛkɛ zo dahuu a, ɛnee bɛle me ɛdoavolɛma amgba, 32 na bɛbanwu nɔhalɛ ne, na nɔhalɛ ne bamaa bɛanyia fanwodi.” 33 Bɛbuale ye kɛ: “Yɛle Ebileham amra na yɛtɛyɛle awie biala ngɛkɛlɛ ɛlɛ. Na kɛ ɔyɛ mɔɔ ɛse, ‘Bɛbanyia fanwodi ɛ’?” 34 Gyisɛse buale bɛ kɛ: “Meka nɔhalɛ ne meahile bɛ, awie biala mɔɔ yɛ ɛtane la le ɛtane akɛlɛ. 35 Bieko, akɛlɛ ɛndɛnla sua nu dahuu; ralɛ a tɛnla sua nu dahuu a. 36 Yemɔti saa Ralɛ ne maa bɛ fanwodi a, bɛbanyia fanwodi amgba. 37 Meze kɛ bɛle Ebileham abozoamra. Noko bɛlɛkpondɛ me bɛahu me, ɔluakɛ bɛnlie me ngilehilelɛ ne bɛndo nu. 38 Meka ninyɛne mɔɔ menwunle ye wɔ mekɛ mɔɔ mewɔ me Ze anwo lɔ la, yɛɛ bɛdabɛ noko bɛyɛ ninyɛne mɔɔ bɛde bɛvi bɛ ze ne ɛkɛ ne la.” 39 Bɛbuale ye kɛ: “Yɛ ze a le Ebileham.” Gyisɛse zele bɛ kɛ: “Saa bɛle Ebileham amra a, anrɛɛ bɛbayɛ gyima mɔɔ Ebileham yɛle la bie. 40 Noko kɛkala bɛlɛkpondɛ me bɛahu me, medame mɔɔ meha nɔhalɛ ne mɔɔ mendele ye wɔ Nyamenle ɛkɛ ne mehile bɛ la. Ebileham anyɛ ɛhye. 41 Bɛ ze ne gyima a bɛlɛyɛ a.” Bɛzele ye kɛ: “Bɛanwo yɛ adwɔmanebɔlɛ* nu; yɛ Ze kokye, yemɔ a le Nyamenle.” 42 Gyisɛse zele bɛ kɛ: “Saa bɛ Ze a le Nyamenle a, anrɛɛ bɛbahulo me edwɛkɛ, ɔluakɛ mevi Nyamenle anwo lɔ a membale na mewɔ ɛke a. Meamba me ti anwo adenle, emomu Ɔdaye a ɔzoanle me a. 43 Duzu ati a bɛnde mɔɔ melɛka la abo ɛ? Ɔluakɛ bɛngola bɛndie me edwɛkɛ. 44 Bɛvi bɛ ze Abɔnsam ɛkɛ, na bɛkulo kɛ bɛyɛ mɔɔ bɛ ze ne kulo la. Mɔɔ ɔbɔ ɔ bo amuala la* ɛnee ɔle kodiawu, na yeandɛnla nɔhalɛ ne anu ɔluakɛ nɔhalɛ ɛnle ye nu. Saa ɔbɔ adalɛ a, ɛnee ɔle ye subane ɔluakɛ ɔle adalɛ nee adalɛ kɔsɔɔti bɛ ze. 45 Noko, kɛmɔ mame meka nɔhalɛ ne mekile bɛ la ati, bɛnlie me bɛnli. 46 Nwane a kɛhola kɛha ye nɔhalɛ nu kɛ mele ɛtanevolɛ a? Saa meka nɔhalɛ a, duzu ati a bɛnlie me bɛnli ɛ? 47 Mɔɔ vi Nyamenle ɛkɛ la tie Nyamenle edwɛkɛ ne. Ɛhye ati a bɛndie la ɔluakɛ bɛnvi Nyamenle ɛkɛ.” 48 Dwuuma ne buale ye kɛ: “Saa yɛka kɛ, ‘Ɛle Samɛleanli na sunsum ɛtane wɔ ɛ nwo a,’ ɔnle nɔhalɛ ɔ?” 49 Gyisɛse buale bɛ kɛ: “Sunsum ɛtane ɛnle me nwo, emomu medi me Ze eni, na bɛmɛ bɛnli me eni. 50 Noko memkpondɛ anyunlunyia memmaa me nwo; Awie wɔ ɛkɛ ne mɔɔ ɔlɛkpondɛ yeamaa me na yeabua ndɛne a. 51 Meka nɔhalɛ ne meahile bɛ, saa awie di me edwɛkɛ zo a, ɔnrɛwu ɛlɛ.” 52 Dwuuma ne zele ye kɛ: “Akee yɛnwu kɛ sunsum ɛtane wɔ ɛ nwo. Ebileham wule, yɛɛ ngapezoma ne wule, noko wɔmɔ ɛse, ‘Saa awie di me edwɛkɛ zo a, ɔnrɛwu ɛlɛ.’ 53 Asoo ɛle sonlakpole ɛtɛla yɛ ze Ebileham mɔɔ wule la? Ngapezoma ne noko wule. Ɛdwenle kɛ ɛle nwane?” 54 Gyisɛse buale kɛ: “Saa mewula me nwo anyunlunyia a, me anyunlunyia ne le mgbane. Me Ze mɔɔ bɛse ɔle bɛ Nyamenle la a wula me anyunlunyia a. 55 Noko bɛnze ye, na mame meze ye. Na saa meka kɛ menze ye a, mebayɛ adalɛ kɛ bɛdabɛ la. Noko meze ye yɛɛ medi ye edwɛkɛ zo. 56 Bɛ ze Ebileham lile fɛlɛko kpole kɛ ɔkɛnwu me mekɛ ne, yɛɛ ɔnwunle ye na ɔlile fɛlɛko.” 57 Akee Dwuuma ne zele ye kɛ: “Ɛtɛdile ɛvolɛ 50 bɔbɔ, noko ɛse ɛnwunle Ebileham?” 58 Gyisɛse zele bɛ kɛ: “Meka nɔhalɛ ne meahile bɛ, mɔɔ bɛkawo Ebileham la, ɛnee mewɔ ɛkɛ.” 59 Yemɔti bɛsesale awolɛ kɛ bɛto bɛazi ye, noko Gyisɛse veale ɔ nwo na ɔvile ɛzonlenlɛ sua ne anu ɔhɔle.\n^ Anzɛɛ “adwɔmane ɛbɛla.” Giliki, por·neiʹa. Nea Edwɛkɛbohilelɛ.\n^ Anzɛɛ “ɔvi mɔlebɛbo ne.”


Ɛsalɛ Bie Hɛlɛle Bane Ne Anwo | Ngakula Baebolo Ɛzukoalɛdeɛ\nƐsalɛ Bie Hɛlɛle Bane Ne Anwo\nNzinlii, Bɛlehyaza rayɛle Babelɔn belemgbunli. Kenle ko nɔsolɛ nu, ɔdole mgbanyima titili apenle ko mɔɔ wɔ maanle ne anu la ɛkponle kpole bie. Ɔmaanle ye azonvolɛ hɔsesale nvutuke ahɔpo ne mɔ mɔɔ Nɛbukadenɛza sesale bɛ wɔ Gyihova ɛzonlenlɛ sua ne anu la rale. Bɛlehyaza nee ye nyɛvolɛ ne mɔ nlonle ahɔpo ne mɔ anu na bɛhanvole bɛ awozonle ne mɔ. Arɛlevilɛ nu ala, ɛsalɛ bie vindele na ɔhɛlɛle edwɛkɛ bie wɔ ɛleka mɔɔ bɛlɛdi aleɛ ne la bane ne anwo.\nƐzulolɛ kpole hanle Bɛlehyaza. Ɔvɛlɛle ye ngonyiama ne na ɔbɔle bɛ ɛwɔkɛ kɛ: ‘Awie biala mɔɔ kɛhola kɛhile ngɛlɛlera ɛhye abo la, mebayɛ ye sonla kpole mɔɔ tɔ zolɛ nsa wɔ Babelɔn.’ Bɛbɔle mɔdenle kɛ bɛkile ɔ bo, noko bɛ nuhua biala angola angile ɔ bo. Belemgbunli raalɛ ne rahanle kɛ: ‘Ɛnee nrenyia bie mɔɔ bɛfɛlɛ ye Daneɛle la ta kile ninyɛne bo kile Nɛbukadenɛza. Ɔbahola yeahile edwɛkɛ ɛhye abo yeahile wɔ.’\nDaneɛle rale belemgbunli ne ɛkɛ. Bɛlehyaza hanle hilele ye kɛ: ‘Saa ɛkola ɛkenga edwɛkɛ ɛhye na ɛkile ɔ bo a, mebamaa wɔ nvutuke ndweabane, na wɔayɛ sonla kpole mɔɔ tɔ zolɛ nsa wɔ Babelɔn.’ Daneɛle hanle kɛ: ‘Menrɛlie wɔ ahyɛlɛdeɛ ne, noko mebahile edwɛkɛ ne abo meahile wɔ. Ɛ ze Nɛbukadenɛza memanle ɔ nwo zo, na Gyihova bɛlɛle ye aze. Ɛze mɔɔ dole ye la amuala, noko wɔambu Gyihova, bɛva nvutuke ahɔpo ne mɔ mɔɔ wɔ Ye ɛzonlenlɛ sua ne anu la bɛranlo nu. Yemɔti Nyamenle ɛhɛlɛ ngɛlɛlera ɛhye: Mini, Mini, Tikɛle U Pasen. Ngɛlɛlera ne abo kile kɛ Mideama nee Pɛhyeama bali Babelɔn anwo zo konim, na ɛnrɛyɛ belemgbunli bieko.’\nƐnee ɔzɔho kɛ awie biala ɛnrɛhola ɛnrɛli Babelɔn anwo zo konim. Bane kpole nee azule mɔɔ le kuma la bɔ suakpole ɛhye anwo bane. Noko wɔ zɔhane nɔe ne, Mideama nee Pɛhyeama tetale Babelɔn. Pɛhyea Belemgbunli Saelɛse pɛle gota dole azule ne anwo maanle nzule ne vale nu na ɔsesanle amaa ye sogyama ahola ahɔ suakpole ne azo. Mɔɔ bɛdwule anlenkɛ ne anwo la ɛnee bɛbuke! Sogyama ne vale suakpole ne, na bɛhunle belemgbunli ne. Akee Saelɛse rayɛle Babelɔn belemgbunli.\nWɔ ɛvolɛ ko anu, ɔhanle kɛ: ‘Gyihova ɛha ɛhile me kɛ menzi ye ɛzonlenlɛ sua ne mɔɔ wɔ Gyɛlusalɛm la bieko. Ye sonvolɛ biala mɔɔ ɔkulo kɛ ɔkɔboa la bahola ahɔ.’ Yemɔti, kɛ mɔɔ Gyihova hanle la, Dwuuma dɔɔnwo ziale hɔle bɛ sua zo Gyɛlusalɛm wɔ ɛvolɛ 70 anzi. Saelɛse vale nvutuke nee dwɛtɛ fufule ahɔpo nee ninyɛne mɔɔ Nɛbukadenɛza sesale vile ɛzonlenlɛ sua ne anu la ziale hɔle. Wɔnwu kɛzi Gyihova maanle Saelɛse boale Ye menli ne la ɔ?\n“Yedɔ aze! Babelɔn Kpole ne ɛdɔ aze, na yerayɛ sunsum ɛtane ne mɔ tɛnlabelɛ.”—Yekile 18:2\nKpuya: Ngɛlɛlera ne mɔɔ ɛnee gua bane ne anwo la abo kile duzu? Duzu a Gyihova hanle hilele Saelɛse kɛ ɔyɛ a?\nƐzela 1:1-11; Daneɛle 5:1-30; Ayezaya 44:27–45:2; Gyɛlɛmaya 25:11, 12\nFa nwa awie Fa nwa awie Ɛsalɛ Bie Hɛlɛle Bane Ne Anwo\nlfb ɛzukoalɛdeɛ 63 m. 150-151


Saa Bɛbɔ Me Apo Wɔ Sukulu Ɛ?\nKɛzi ɛdi nwolɛ gyima la bahola amaa ninyɛne ayɛ boɛ—anzɛɛ azɛkye.\nSuzu tɛnlabelɛ ɛhye anwo: Thomas ɛngulo kɛ ɔbahɔ sukulu ɛnɛ. Anzɛɛ ɛhyema. Ɔnrɛhɔ bieko. Ɔ bɔle ɔ bo wɔ mekɛ mɔɔ ɔ gɔnwo mɔ hanle ɔ nwo adalɛ edwɛkɛ hilele awie mɔ kɛyɛ siane nsa mɔɔ ɛze ɛhɔ la. Yemɔ maanle ɔnyianle duma ngakyile. Ɔyɛ a, bɛ nuhua bie bɔ ye mbuluku mɔɔ ɔlɛ bɛ ɔ sa nu la gua ye lɔ kɛ asɛɛ yeannwu ye la, anzɛɛ sonla ko vi ekpunli bie anu basuhu ye, noko Thomas kakyi ɔ nwo a, ɔnnwu mɔɔ yɛle la. Anoma mɔɔ apo ɛbɔlɛ ne yɛle kpole. Bɛhɛlɛle edwɛkɛ bie wɔ Yintanɛte ne azo bɛnwunlonwunlanle ye . . .\nSaa ɛdawɔ a ɛle Thomas a, anrɛɛ boni a ɛbayɛ a?\nAnyelazo wɔ ɛkɛ! Nɔhalɛ nu, ɛbahola wɔali apo ɛbɔlɛ zo konim mɔɔ ɔnrɛhyia kɛ ɛbaho a. Adenle boni azo?\nKOMO Ɛ NWO ZO. Baebolo ne ka kɛ: “Koasea fa ɛya a, ɔye ɔkile, na nrɛlɛbɛvolɛ fa ɛya a, ɔkomo ɔ nwo zo.” (Mrɛlɛbulɛ 29:11) Saa ɛbɔ mɔdenle ɛkomo ɛ nwo zo ɛmaa bɛnwu ye a—menli mɔɔ ɛlɛbɔ wɔ apo ne la asa nu bado.\nBƐMMADI NZENRALƐ. Baebolo ne ka kɛ: “Saa awie yɛ bɛ ɛtane a, bɛmmadi ye nzenralɛ.” (Wulomuma 12:17) Ɛdi nzenralɛ a ɛbazɛkye edwɛkɛ ne.\nMMAFA Ɛ NWO ƐKƆTO ESIANE NU. Baebolo ne ka kɛ: “Sonla mɔɔ anye gyi ɔ ti anwo la nwu munzule na ɔtwe ɔ nwo ɔfea.” (Mrɛlɛbulɛ 22:3) Saa ɛyɛ na ɔbayɛ boɛ a, twe ɛ nwo fi menli mɔɔ fa ngyegyelɛ ba nee tɛnlabelɛ mɔɔ bamaa bɛabɔ wɔ apo la anwo.\nSIEZIE Ɛ NWO MAA MƆƆ Ɛ NYE ƐNLA LA. Baebolo ne ka kɛ: “Nyelebɛnloa bɛtɛɛ maa ɛya dwo.” (Mrɛlɛbulɛ 15:1) Ɛbahola wɔayɛ debie mɔɔ yɛ ɛzelekɛ la. Kɛ neazo la, saa awie mɔ ka kɛ ɛle belane somaa a, ɛbahola wɔamaa ɛ bati zo wɔaha kɛ, “Menyianle ye a anrɛɛ me zo ɛde ekyii!”\nPƐ NUHUA KƆ. Nora mɔɔ ɛnyia ɛvolɛ 19 la ka kɛ, “Ɛyɛ koonwu na ɛpɛ nu ɛkɔ a ɔkile kɛ wɔnyi yɛɛ ɛ nwo yɛ se tɛla ahenle mɔɔ ɛlɛgyegye wɔ la. Eza ɔkile kɛ ɛlɛ bɛnwozohomolɛ—subane mɔɔ apo ɛbɔlɛma ɛnlɛ bie la.” 2 Temɔte 2:24.\nNYIA ANWODOZO. Menli mɔɔ bɔ apo la ze bɛdabɛ mɔɔ bɛle sulosulo mɔɔ bɛ nee bɛ ɛnrɛho la. Noko, menli mɔɔ bɔ apo la anu dɔɔnwo asa nu bado saa bɛnwu ye kɛ bɛngola bɛnli ɛ nwo zo konim a.\nKA KILE AWIE. Awie mɔɔ ɛnee le kilehilevolɛ la ka kɛ: “Meka meahile awie biala mɔɔ bɛlɛbɔ ye apo la kɛ ɔha ɔhile awie. Ɔle debie kpalɛ, yɛɛ ɔnrɛmaa bɛnrɛbɔ awie mɔ gyɛne apo.”\nAnwodozo bamaa wɔanyia anwosesebɛ wɔadɛla menli mɔɔ ɛlɛbɔ wɔ apo la\nNinyɛne ɛhye mɔɔ doa zo la boka apo ɛbɔlɛ nwo:\nAholoba ɛbɔlɛ. “Me rɛle ɛnrɛvi aluma mɔɔ bɛvale bɛvɛlɛle me anzɛɛ edwɛkɛ mɔɔ bɛhanle la ɛlɛ. Bɛmaanle mendele nganeɛ kɛ menfɛta, me nwo ɛngyia yɛɛ nvasoɛ biala ɛnle me nwo zo. Bɛzɛkyele me duma bɔkɔɔ.”—Celine, 20.\nAgɔnwolɛma kpo wɔ. “Ɛnee me gɔnwo mɔ mɔɔ me nee bɛ kɔ sukulu la nee me ɛndendɛ. Bɛmaanle menwunle kɛ menrɛhola menrɛdɛnla bɛ nwo ɛkɛ ne menrɛli me aleɛ. Menzunle na me ngome mendɛnlanle menlile aleɛ too ɛvolɛ ko.”—Haley, 18.\nYintanɛte zo apo ɛbɔlɛ. “Ɛbahola wɔabɔ edwɛkɛ ekyi bie wɔ kɔmpita zo wɔazɛkye awie duma—anzɛɛ ye ɛbɛlabɔlɛ. Wɔannea a ɛbaha kɛ bɛwudu nu, noko ɔkola ɔsi!”—Daniel, 14.\nAPO ƐBƆLƐ NWO GYIMAYƐLƐ\nNƆHALƐ ANZƐƐ ADALƐ\n1 Apo ɛbɔlɛ bɔle ɔ bo la yehyɛ kpalɛ.\n1 Nɔhalɛ. Kɛ neazo la, Baebolo ne ka Nɛfelem—kakanyinlima bie mɔ mɔɔ bɛ duma ne abo kile “menli mɔɔ maa awie mɔ tɔ aze” la anwo edwɛkɛ.—Mɔlebɛbo 6:4, NW.\n2 Apo ɛbɔlɛ le agolobɛnwo ala. Nvonleɛ biala ɛnle nwo.\n2 Adalɛ. Apo ɛbɔlɛ ɛmaa mgbavolɛ nee mbɛlɛra dɔɔnwo ɛhu bɛ nwo.\n3 Konle boa maa bɛsi apo ɛbɔlɛ nwo adenle.\n3 Adalɛ. Fane dɔɔnwo ne ala menli mɔɔ bɔ apo la anwo yɛ se, yemɔti ɛnrɛhola ɛ nee bɛ ɛnrɛho.\n4 Ɛnwu ye kɛ bɛlɛbɔ awie apo a, mmaka nwolɛ edwɛkɛ.\n4 Adalɛ. Wɔ tɛnlabelɛ ɛhye anu, bɛnlɛ dasevolɛ mɔɔ ɛnze nwolɛ bie. Saa ɛnwu ye kɛ bɛlɛbɔ awie apo na wɔanga nwolɛ edwɛkɛ a ɛmmaa zolɛ ɛmpɛ, emomu ɛmaa ɔyɛ kpole.\n5 Menli mɔɔ bɔ apo la tu bɛ nloa nu, noko bɛsulo debie.\n5 Nɔhalɛ. Nɔhalɛ nu, menli mɔɔ bɔ apo la bie mɔ ɛnzulo debie yɛɛ bie mɔ noko sulo debie na bɛyɛ zɔ amaa bɛ nye alie.\n6 Menli mɔɔ bɔ apo la kola kakyi.\n6 Nɔhalɛ. Bɛbahola bɛaboa menli mɔɔ bɔ apo la amaa bɛahakyi bɛ adwenle nee bɛ nyɛleɛ.\nSaa awie kpondɛ kɛ ɔbɔ me apo a, duzu a mebayɛ anzɛɛ mebaha a?\nNea nvoninli mɔɔ bɛdolɔ la vidio ne mɔɔ se, Di Nzisi Sonla Nwo Zo Konim la wɔ www.jw.org. (Nea BAEBOLO NGILEHILELƐ > MGBAVOLƐ & MBƐLƐRA abo)